qundao/data-zh-poetry huggingface dataset:
子由新修汝州龍興寺吳畫壁
作者：蘇軾
朝代：宋

丹青久衰工不藝，人物尤難到今世。
每摹市井作公卿，畫手懸知是徒隸。
吳生已與不傳死，那復典刑留近歲。
人間幾處變西方，盡作波濤翻海勢。
細觀手面分轉側，妙算毫釐得天契。
始知真放本精微，不比狂花生客慧。
似聞遺墨留汝海，古壁蝸涎可垂涕。
力捐金帛扶棟宇，錯落浮雲卷新霽。
使君坐嘯清夢餘，幾疊衣紋數衿袂。
他年弔古知有人，姓名聊記東坡弟。
子由生日
作者：蘇軾
朝代：宋

上天不難知，好惡與我一。
方其未定間，人力破陰騭。
小忍待其定，報應真可必。
季氏生而仁，觀過見其實。
端如柳下惠，焉往不三黜。
天有時而定，壽考未易畢。
兒孫七男子，次第皆逢吉。
遥知設羅門，獨掩懸罄室。
回思十年事，無愧篋中筆。
但願白髮兄，年年作生日。
子由生日以檀香觀音像及新合印香銀篆盤爲壽
作者：蘇軾
朝代：宋

旃檀婆律海外芬，西山老臍柏所薰。
香螺脫黶來相羣，能結縹緲風中雲。
一燈如螢起微焚，何時度盡繆篆紋。
繚繞無窮合復分，綿綿浮空散氤氳，東坡持是壽卯君。
君少與我師皇墳，旁資老聃釋迦文。
共厄中年點蠅蚊，晚遇斯須何足云。
君方論道承華勛，我亦旗鼓嚴中軍。
國恩未報敢不勤，但願不爲世所醺。
爾來白髮不可耘，問君何時返鄉枌，收拾散亡理放紛。
此心實與香俱焄，聞思大士應已聞。
子由自南都來陳三日而別
作者：蘇軾
朝代：宋

夫子自逐客，尚能哀楚囚。
奔馳二百里，徑來寬我憂。
相逢知有得，道眼清不流。
別來未一年，落盡驕氣浮。
嗟我晚聞道，款啟如孫休。
至言難久服，放心不自收。
悟彼善知識，妙藥應所投。
納之憂患場，磨以百日愁。
冥頑雖難化，鎸發亦已周。
平時種種心，次第去莫留。
但餘無所還，永與夫子遊。
此別何足道，大江東西州。
畏蛇不下榻，睡足吾無求。
便爲齊安民，何必歸故丘。
孔毅父以詩戒飲酒問買田且乞墨竹次其韵
作者：蘇軾
朝代：宋

酒中真復有何好，孟生雖賢未聞道。
醉時萬慮一埽空，醒後紛紛如宿草。
十年揩洗見真妄，石女無兒焦穀槁。
此身何異貯酒瓶，滿輒予人空自倒。
武昌痛飲豈吾意，性不違人遭客惱。
君家長松十畝陰，借我一庵聊洗心。
我田方寸耕不盡，何用百頃糜千金。
枕書睡熟呼不起，好學憐君工雜擬。
且將墨竹換新詩，潤色何須待東里。
孔毅父妻挽詞
作者：蘇軾
朝代：宋

結褵記初歡，同穴期晚歲。
擇夫得溫嶠，生子勝王濟。
高風相賓友，古義仍兄弟。
從君吏隠中，窮達初不計。
云何抱沉疾，俯仰便一世。
幽陰淒房櫳，芳澤在巾袂。
百年縱得滿，此路行亦逝。
那將有限身，長瀉無益涕。
君文照今古，不比山石脆。
當觀千字誄，寧用百金瘞。
孔長源挽詞二首·其一
作者：蘇軾
朝代：宋

少年才氣冠當時，晚節孤風益自奇。
君勝宜爲夫子後，林宗不愧蔡邕碑。
南荒尚記誅元惡，東越誰能事細兒。
耆舊如今幾人在，爲君無憾爲時悲。
孔長源挽詞二首·其二
作者：蘇軾
朝代：宋

小堰門頭柳繫船，吳山堂上月侵筵。
潮聲半夜千巌響，詩句明朝萬口傳。
豈意日斜庚子後，忽驚歲在巳辰年。
佳城一閉無窮事，南望題詩淚灑箋。
存目·其一
作者：蘇軾
朝代：宋

詩題：無題首句：引手攀紅櫻。
存目·其一〇
作者：蘇軾
朝代：宋

詩題：老翁井首句：井中老翁誤年華。
存目·其一一
作者：蘇軾
朝代：宋

詩題：送蜀僧去塵首句：十年讀易費膏火。
存目·其一七
作者：蘇軾
朝代：宋

詩題：柏家渡首句：柏家渡西日欲落。
存目·其一三
作者：蘇軾
朝代：宋

詩題：書堂嶼首句：蒼山古木書堂嶼。
存目·其一九
作者：蘇軾
朝代：宋

詩題：黄州首句：南山一尺雪。
存目·其一二
作者：蘇軾
朝代：宋

詩題：謝曹子方惠新茶首句：陳植文華斗石高。
存目·其一五
作者：蘇軾
朝代：宋

詩題：戲書首句：五言七言正兒戲。
存目·其一八
作者：蘇軾
朝代：宋

詩題：觀大水望朝陽巌作首句：朝陽巌前不結廬。
存目·其一六
作者：蘇軾
朝代：宋

詩題：散郎亭首句：法花下有散郎亭。
存目·其一四
作者：蘇軾
朝代：宋

詩題：龐公首句：襄陽龐公少檢束。
存目·其七
作者：蘇軾
朝代：宋

詩題：元祐癸酉八月二十七日於建隆章凈館書贈王覯首句：海上東風犯雪來。
存目·其七〇
作者：蘇軾
朝代：宋

詩題：游山呈通判承議寫寄參寥師。
存目·其七一
作者：蘇軾
朝代：宋

首句：煌煌世胄餘出處：《七集續集》卷一。
存目·其七七
作者：蘇軾
朝代：宋

詩題：送馮判官之昌國首句：斬蛟將軍飛上天。
存目·其七三
作者：蘇軾
朝代：宋

詩題：題雙楠軒首句：南軒前頭兩佳木。
存目·其七九
作者：蘇軾
朝代：宋

詩題：壽呂帥首句：穆穆三階正。
存目·其七二
作者：蘇軾
朝代：宋

首句：偉人謀議不求多出處：《七集續集》卷二。
存目·其七五
作者：蘇軾
朝代：宋

詩題：牡丹首句：綺席偏宜晝。
存目·其七八
作者：蘇軾
朝代：宋

詩題：馬子約送茶作六言謝之首句：珍重繡衣直指。
存目·其七六
作者：蘇軾
朝代：宋

詩題：蓮五首首句：城中擔上賣蓮房綠玉蜂房白玉蟬蜂不禁人採蜜忙山蜂愁雨損蜂兒蜂兒來自宛溪中。
存目·其七四
作者：蘇軾
朝代：宋

詩題：僧首句：一鉢即生涯。
存目·其三
作者：蘇軾
朝代：宋

詩題：轆轤歌首句：新繫青絲百尺繩。
存目·其三〇
作者：蘇軾
朝代：宋

詩題：謝惠貓兒頭筍首句：長沙一日煨籩筍。
存目·其三一
作者：蘇軾
朝代：宋

詩題：題浄因壁首句：暝倚蒲團卧鉢囊。
存目·其三七
作者：蘇軾
朝代：宋

詩題：萬州太守高公宿約游岑公洞而夜雨連明戲贈二小詩首句：肩輿欲到岑公洞蓬窗高枕雨如繩。
存目·其三三
作者：蘇軾
朝代：宋

詩題：同景文咏蓮塘首句：塘上鈎簾對晚香。
存目·其三九
作者：蘇軾
朝代：宋

詩題：講武臺南有感首句：山城九月冒朝寒。
存目·其三二
作者：蘇軾
朝代：宋

詩題：題浄因院首句：門外黄塵不見山。
存目·其三五
作者：蘇軾
朝代：宋

詩題：秋思寄子由首句：黄葉山川知晚秋。
存目·其三八
作者：蘇軾
朝代：宋

詩題：贈仲勉子文首句：雨昏南浦曾相對。
存目·其三六
作者：蘇軾
朝代：宋

詩題：送柳宜歸首句：折脚鐺邊煨淡粥。
存目·其三四
作者：蘇軾
朝代：宋

詩題：睡起首句：柿葉滿庭紅顆秋。
存目·其九
作者：蘇軾
朝代：宋

詩題：和人回文五首首句：紅窗小泣低聲怨，同誰更倚閒窗羣。
寒信風飄霜葉黄，前堂畫燭夜凝淚。
存目·其九〇
作者：蘇軾
朝代：宋

詩題：驪山首句：君門如天深幾重。
存目·其九一
作者：蘇軾
朝代：宋

詩題：贈山谷子首句：黄童三尺世無雙。
存目·其九三
作者：蘇軾
朝代：宋

詩題：謝都事惠米首句：平生忍慾今忍貧。
存目·其九二
作者：蘇軾
朝代：宋

詩題：答晁以道索書首句：閱世真難記。
存目·其九五
作者：蘇軾
朝代：宋

詩題：寄汝陰少師首句：得時行道善知終。
存目·其九四
作者：蘇軾
朝代：宋

詩題：和南都趙少師首句：富貴功名已兩忘。
存目·其二
作者：蘇軾
朝代：宋

詩題：李白謫仙詩首句：我居青空裏。
存目·其二〇
作者：蘇軾
朝代：宋

詩題：古風首句：精神洞元化。
存目·其二一
作者：蘇軾
朝代：宋

詩題：雷州八首首句：白髮坐泝黨荔子無幾何下居近流水培塿無松柏粵嶺風俗殊粵女市無常海康臘己酉舊時日南郡。
存目·其二七
作者：蘇軾
朝代：宋

詩題：惠崇蘆雁首句：惠崇烟雨蘆雁。
存目·其二三
作者：蘇軾
朝代：宋

詩題：飲酒四首首句：我觀人間世左手持蟹螯有客遠方來雷觴淡于水。
存目·其二九
作者：蘇軾
朝代：宋

詩題：和黄龍清老三首首句：萬山不隔中秋月風前橄欖星宿落騎馿覓馿真可笑。
存目·其二二
作者：蘇軾
朝代：宋

詩題：揚州以土物寄少游首句：鮮鯽經年祕醽醁。
存目·其二五
作者：蘇軾
朝代：宋

詩題：竹枝詞首句：自過鬼門關外天。
存目·其二八
作者：蘇軾
朝代：宋

詩題：過土山寨首句：南風日日縱篙撐。
存目·其二六
作者：蘇軾
朝代：宋

詩題：次晁无咎韵閻子常携琴入村首句：士寒餓。
存目·其二四
作者：蘇軾
朝代：宋

詩題：絕句三首首句：松柏蕭森溪水南此身分付一蒲團天風吹月入欄干。
存目·其五
作者：蘇軾
朝代：宋

詩題：題懷素草帖首句：人人送酒不曾沽。
存目·其五〇
作者：蘇軾
朝代：宋

詩題：題盧鴻學士堂圖首句：昔爲太室游。
存目·其五一
作者：蘇軾
朝代：宋

詩題：贈仲素寺丞致仕歸隠潛山首句：潛山隠君七十四。
存目·其五七
作者：蘇軾
朝代：宋

詩題：池上二首首句：小池新鑿會天雨不作太白夢日邊。
存目·其五三
作者：蘇軾
朝代：宋

詩題：侯灘首句：江邊皎皎過侯灘。
存目·其五九
作者：蘇軾
朝代：宋

詩題：次韵張甥棠美述志首句：仲子甘心織屨避萬鍾。
存目·其五二
作者：蘇軾
朝代：宋

詩題：申王畫馬圖首句：天寶諸王愛名馬。
存目·其五五
作者：蘇軾
朝代：宋

詩題：滄州亭懷古首句：湘水悠悠天際來。
存目·其五八
作者：蘇軾
朝代：宋

詩題：陳伯比和回字復次韵首句：田里馮生寧屑去。
存目·其五六
作者：蘇軾
朝代：宋

詩題：送公爲游淮南首句：負米萬里緣其親。
存目·其五四
作者：蘇軾
朝代：宋

詩題：火星巌首句：火星巌下石凌壁。
存目·其八
作者：蘇軾
朝代：宋

詩題：跋姜君弼課冊首句：雲興天際。
存目·其八〇
作者：蘇軾
朝代：宋

詩題：壽陳同知首句：上界森嚴官府足。
存目·其八一
作者：蘇軾
朝代：宋

詩題：壽叔父首句：燁燁蒼龍宿。
存目·其八七
作者：蘇軾
朝代：宋

詩題：失題二首首句：足躡平都左洞天平都天下古名山。
存目·其八三
作者：蘇軾
朝代：宋

詩題：試院觀伯時畫馬絕句首句：竹頭搶地風不舉。
存目·其八九
作者：蘇軾
朝代：宋

詩題：白鶴吟留鍾山覺海首句：白鶴聲可憐。
存目·其八二
作者：蘇軾
朝代：宋

詩題：失題二首首句：山行似覺鳥聲殊浮雲有意藏山頂。
存目·其八五
作者：蘇軾
朝代：宋

詩題：劉顗宮苑退老於廬山石碑庵顗陝西人本進士換武家有聲伎首句：山西舊將本書生泝弓挂壁耻言勳肩輿已棄躡風騅。
存目·其八八
作者：蘇軾
朝代：宋

詩題：與道源游西莊遇齊道人同往草堂爲齊書此首句：桑麻已零落。
存目·其八六
作者：蘇軾
朝代：宋

詩題：蔡洲首句：蔡洲昔人居。
存目·其八四
作者：蘇軾
朝代：宋

詩題：沿流館中得二絕句首句：淮西功業冠吾唐李白當年流夜郎。
存目·其六〇
作者：蘇軾
朝代：宋

詩題：移合浦郭功甫見寄首句：君恩浩蕩似陽春。
存目·其六一
作者：蘇軾
朝代：宋

詩題：次韵參寥寄少游首句：巌棲木石已皤然。
存目·其六七
作者：蘇軾
朝代：宋

詩題：西湖絕句首句：畢竟西湖六月中。
存目·其六三
作者：蘇軾
朝代：宋

詩題：和寄天選長官首句：離形宇宙間。
存目·其六九
作者：蘇軾
朝代：宋

詩題：老人行首句：有一老翁老無齒。
存目·其六二
作者：蘇軾
朝代：宋

詩題：秋晚客興首句：草滿池塘霜送梅。
存目·其六五
作者：蘇軾
朝代：宋

詩題：次韵張甥棠美晝眠首句：炎歊六月北窗凉。
存目·其六八
作者：蘇軾
朝代：宋

詩題：雪詩八首首句：石泉凍合竹無風閑來披氅學王恭半夜欺凌范叔袍兒童龜手握輕明天工呈瑞足人心海風吹浪去無邊高下橫斜薄又濃萬石千鈞積累成。
存目·其六六
作者：蘇軾
朝代：宋

詩題：寶墨亭首句：山陰不見換鵝經。
存目·其六四
作者：蘇軾
朝代：宋

詩題：題女唱驛首句：攬轡金房道。
存目·其四
作者：蘇軾
朝代：宋

詩題：藏春塢首句：朱閣前頭露井多。
存目·其四〇
作者：蘇軾
朝代：宋

詩題：東園首句：岑寂東園可散愁。
存目·其四一
作者：蘇軾
朝代：宋

詩題：答子勉三首首句：君不登郎省驚人得佳句歐倩腰支柳一渦。
存目·其四七
作者：蘇軾
朝代：宋

詩題：昭陵六馬唐文皇戰馬也琢石象之立昭陵前客有持此石本示予爲賦之首句：天將剗隋亂。
存目·其四三
作者：蘇軾
朝代：宋

詩題：戲咏子舟畫兩竹兩鸜鵒首句：風晴日暖摇雙竹。
存目·其四九
作者：蘇軾
朝代：宋

詩題：和子由次王鞏韵如囊之句可爲一噱首句：平生未省爲人忙。
存目·其四二
作者：蘇軾
朝代：宋

詩題：戲題巫山縣用杜子美韵首句：巴俗深留客。
存目·其四五
作者：蘇軾
朝代：宋

詩題：古意首句：兒童鞭笞學官府。
存目·其四八
作者：蘇軾
朝代：宋

詩題：寄歐叔弼首句：昔葬衣冠今在否。
存目·其四六
作者：蘇軾
朝代：宋

詩題：再過泗上二首首句：眼明初見淮南樹繫舟淮北雨折軸。
存目·其四四
作者：蘇軾
朝代：宋

詩題：次韵謝子高讀淵明詩首句：枯木嵌空微黯淡。
孤山二詠·柏堂
作者：蘇軾
朝代：宋

道人手種幾生前，鶴骨龍筋尚宛然。
雙幹一先神物化，九朝三見太平年。
忽驚華構依巌出，乞與佳名到處傳。
此柏未枯君記取，灰心聊伴小乘禪。
孤山二詠·竹閣
作者：蘇軾
朝代：宋

海山兜率兩茫然，古寺無人竹滿軒。
白鶴不留歸後語，蒼龍猶是種時孫。
兩叢恰似蕭郎筆，十畝空懷渭上村。
欲把新詩問遺像，病維摩詰更無言。
孫莘老寄墨四首·其一
作者：蘇軾
朝代：宋

徂徠無老松，易水無良工。
珍材取樂浪，妙手惟潘翁。
魚胞熟萬杵，犀角盤雙龍。
墨成不敢用，進入蓬萊宮。
蓬萊春晝永，玉殿明房櫳。
金箋灑飛白，瑞霧縈長虹。
遥憐醉常侍，一笑開天容。
孫莘老寄墨四首·其三
作者：蘇軾
朝代：宋

我貧如饑鼠，長夜空齩齧。
瓦池研竈煤，葦管書柿葉。
近者唐夫子，遠致烏玉玦。
先生又繼之，圭璧爛箱篋。
晴窗洗硯坐，蛇蚓稍蟠結。
便有好事人，敲門求醉帖。
孫莘老寄墨四首·其二
作者：蘇軾
朝代：宋

谿石琢馬肝，剡藤開玉版。
噓噓雲霧出，奕奕龍蛇綰。
此中有何好，秀色紛滿眼。
故人歸天祿，古漆窺蠹簡。
隃麋給尚方，老手擅編剗。
分餘幸見及，流落一歎赧。
孫莘老寄墨四首·其四
作者：蘇軾
朝代：宋

吾窮本坐詩，久服朋友戒。
五年江湖上，閉口洗殘債。
今來復稍稍，快癢如爬疥。
先生不譏訶，又復寄詩械。
幽光發奇思，點黮出荒怪。
詩成自一笑，故疾逢蝦蟹。
孫莘老求墨妙亭詩
作者：蘇軾
朝代：宋

蘭亭繭紙入昭陵，世間遺迹猶龍騰。
顔公變法出新意，細筋入骨如秋鷹。
徐家父子亦秀絕，字外出力中藏稜。
嶧山傳刻典刑在，千載筆法留陽冰。
杜陵評書貴瘦硬，此論未公吾不憑。
短長肥瘦各有態，玉環飛燕誰敢憎。
吳興太守真好古，購買斷缺揮縑繒。
龜趺入座螭隠壁，空齋晝靜聞登登。
奇蹤散出走吳越，勝事傳說誇友朋。
書來乞詩要自寫，爲把栗尾書溪藤。
後來視今猶視昔，過眼百世如風燈。
他年劉郎憶賀監，還道同時須服膺。
安國寺尋春
作者：蘇軾
朝代：宋

卧聞百舌呼春風，起尋花柳村村同。
城南古寺修竹合，小房曲檻敧深紅。
看花歎老憶年少，對酒思家愁老翁。
病眼不羞雲母亂，鬢絲强理茶烟中。
遥知二月王城外，玉仙洪福花如海。
薄羅勻霧蓋新粧，快馬爭風鳴雜佩。
玉川先生真可憐，一生耽酒終無錢。
病過春風九十日，獨抱添丁看花發。
安國寺浴
作者：蘇軾
朝代：宋

老來百事懶，身垢猶念浴。
衰髮不到耳，尚煩月一沐。
山城足薪炭，烟霧蒙湯谷。
塵垢能幾何，翛然脫羈梏。
披衣坐小閣，散髮臨修竹。
心困萬緣空，身安一牀足。
豈惟忘浄穢，兼以洗榮辱。
默歸毋多談，此理觀要熟。
安州老人食蜜歌
作者：蘇軾
朝代：宋

安州老人心似鐵，老人心肝小兒舌。
不食五穀惟食蜜，笑指蜜蜂作檀越。
蜜中有詩人不知，千花百草爭含姿。
老人咀嚼時一吐，還引世間癡小兒。
小兒得詩如得蜜，蜜中有藥治百疾。
正當狂走捉風時，一笑看詩百憂失。
東坡先生取人廉，幾人相歡幾人嫌。
恰似飲茶甘苦雜，不如食蜜中邊甜。
因君寄與雙龍餠，鏡空一照雙龍影。
三吳六月水如湯，老人心似雙龍井。
安平泉
作者：蘇軾
朝代：宋

策杖徐徐步此山，撥雲尋徑興飄然。
鑿開海眼知何代，種出菱花不計年。
烹茗僧誇甌泛雪，煉丹人化骨成仙。
當年陸羽空收拾，遺却安平一片泉。
安期生
作者：蘇軾
朝代：宋

安期本策士，平日交蒯通。
嘗干重瞳子，不見隆準公。
應如魯仲連，抵掌吐長虹。
難堪踞牀洗，寧挹扛鼎雄。
事既兩大繆，飄然籋遺風。
乃知經世士，出世或乘龍。
豈比山澤臞，忍饑啖柏松。
縱使偶不死，正堪爲僕僮。
茂陵秋風客，望祖猶蟻蜂。
海上如瓜棗，可聞不可逢。
安老亭
作者：蘇軾
朝代：宋

橋下幽亭近水寒，倩誰□字在楣端。
市廛得此尤堪隠，老者於今只自安。
飯後徐行扶竹杖，倦來穩坐倚蒲團。
眼明能展鍾王帖，絕勝前人映雪看。
宋叔達家聽琵琶
作者：蘇軾
朝代：宋

數絃已品龍香撥，半面猶遮鳳尾槽。
新曲從翻玉連鎖，舊聲終愛鬰輪袍。
夢回只記歸舟字，賦罷雙垂紫錦絛。
何異烏孫送公主，碧天無際雁行高。
宋復古畫瀟湘晚景圖三首·其一
作者：蘇軾
朝代：宋

西征憶南國，堂上畫瀟湘。
照眼雲山出，浮空野水長。
舊游心自省，信手筆都忘。
會有衡陽客，來看意渺茫。
宋復古畫瀟湘晚景圖三首·其三
作者：蘇軾
朝代：宋

咫尺殊非少，陰晴自不齊。
徑蟠趨後崦，水會赴前溪。
自說非人意，曾經入馬蹄。
他年宦遊處，應指劍山西。
宋復古畫瀟湘晚景圖三首·其二
作者：蘇軾
朝代：宋

落落君懷抱，山川自屈蟠。
經營初有適，揮灑不應難。
江市人家少，烟村古木攢。
知君有幽意，細細爲尋看。
定惠院寓居月夜偶出
作者：蘇軾
朝代：宋

幽人無事不出門，偶逐東風轉良夜。
參差玉宇飛木末，繚繞香烟來月下。
江雲有態清自媚，竹露無聲浩如瀉。
已驚弱柳萬絲垂，尚有殘梅一枝亞。
清詩獨吟還自和，白酒已盡誰能借。
不惜青春忽忽過，但恐歡意年年謝。
自知醉耳愛松風，會揀霜林結茅舍。
浮浮大甑長炊玉，溜溜小槽如壓蔗。
飲中真味老更濃，醉裏狂言醒可怕。
閉門謝客對妻子，倒冠落佩從嘲駡。
定惠院顒師爲余竹下開嘯軒
作者：蘇軾
朝代：宋

啼鴂催天明，喧喧相詆譙。
暗蛩泣夜永，唧唧自相弔。
飲風蟬至潔，長吟不改調。
食土蚓無腸，亦自終夕叫。
鳶貪聲最鄙，鵲喜意可料。
皆緣不平鳴，慟哭等嬉笑。
阮生已粗率，孫子亦未妙。
道人開此軒，清坐默自照。
衝風振河海，不能號無竅。
累盡吾何言，風來竹自嘯。
定風波
作者：蘇軾
朝代：宋

兩兩輕紅半暈腮。依依獨為使君回。若道使君無此意。何為。雙花不向別人開。但看低昂煙雨裡。不已。勸君休訴十分杯。更問尊前狂副使。來歲。花開時節與誰來。
定風波
作者：蘇軾
朝代：宋

千古風流阮步兵。平生遊宦愛東平。千里遠來還不住。歸去。空留風韻照人清。紅粉尊前深懊惱。休道。怎生留得許多情。記得明年花絮亂。須看。泛西湖是斷腸聲。
定風波
作者：蘇軾
朝代：宋

好睡慵開莫厭遲。自憐冰臉不時宜。偶作小紅桃杏色，閒雅，尚餘孤瘦雪霜姿。休把閒心隨物態，何事，酒生微暈沁瑤肌。詩老不知梅格在，吟詠，更看綠葉與青枝。
定風波
作者：蘇軾
朝代：宋

子瞻書困點新茶。
定風波
作者：蘇軾
朝代：宋

常羨人間琢玉郎。天應乞與點酥娘。盡道清歌傳皓齒。風起。雪飛炎海變清涼。萬里歸來顏愈少。微笑。笑時猶帶嶺梅香。試問嶺南應不好。卻道。此心安處是吾鄉。
定風波
作者：蘇軾
朝代：宋

月滿苕溪照夜堂。五星一老斗光芒。十五年間真夢裡。何事。長庚對月獨淒涼。綠鬢蒼顏同一醉。還是。六人吟笑水雲鄉。賓主談鋒誰得似。看取。曹劉今對兩蘇張。
定風波
作者：蘇軾
朝代：宋

與客攜壺上翠微。江涵秋影雁初飛。塵世難逢開口笑。年少。菊花須插滿頭歸。酩酊但酬佳節了。雲嶠。登臨不用怨斜暉。古往今來誰不老。多少。牛山何必更沾衣。
定風波
作者：蘇軾
朝代：宋

莫怪鴛鴦繡帶長。腰輕不勝舞衣裳。薄倖只貪遊冶去。何處。垂楊繫馬恣輕狂。花謝絮飛春又盡。堪恨。斷絃塵管伴啼妝。不信歸來但自看。怕見。為郎憔悴卻羞郎。
定風波
作者：蘇軾
朝代：宋

莫聽穿林打葉聲。何妨吟嘯且徐行。竹杖芒鞋輕勝馬。誰怕。一蓑煙雨任平生。料峭春風吹酒醒。微冷。山頭斜照卻相迎。回首向來瀟灑處。歸去。也無風雨也無晴。
定風波
作者：蘇軾
朝代：宋

閒臥藤床觀社柳。
定風波
作者：蘇軾
朝代：宋

雨洗娟娟嫩葉光。風吹細細綠筠香。秀色亂侵書帙晚。簾卷。清陰微過酒尊涼。人畫竹身肥擁腫。何用。先生落筆勝蕭郎。記得小軒岑寂夜。廊下。月和疏影上東牆。
客位假寐
作者：蘇軾
朝代：宋

謁入不得去，兀坐如枯株。
豈惟主忘客，今我亦忘吾。
同僚不解事，慍色見髯鬚。
雖無性命憂，且復忍須臾。
客俎經旬無肉又子由勸不讀書蕭然清坐乃無一事
作者：蘇軾
朝代：宋

病怯腥鹹不買魚，爾來心腹一時虛。
使君不復憐烏攫，屬國方將掘鼠餘。
老去獨收人所棄，悠哉時到物之初。
從今免被孫郎笑，絳帕蒙頭讀道書。
宥老楮
作者：蘇軾
朝代：宋

我牆東北隅，張王維老穀。
樹先樗櫟大，葉等桑柘沃。
流膏馬乳漲，墮子楊梅熟。
胡爲尋丈地，養此不材木。
蹶之得輿薪，規以種松菊。
靜言求其用，略數得五六。
膚爲蔡侯紙，子入桐君錄。
黄繒練成素，黝面頮作玉。
灌灑蒸生菌，腐餘光吐燭。
雖無傲霜節，幸免狂酲毒。
孤根信微陋，生理有倚伏。
投斧爲賦詩，德怨聊相贖。
宿九仙山
作者：蘇軾
朝代：宋

風流王謝古仙真，一去空山五百春。
玉室金堂餘漢士，桃花流水失秦人。
困眠一榻香凝帳，夢遶千巌冷逼身。
夜半老僧呼客起，雲峰缺處湧冰輪。
宿州次韵劉涇
作者：蘇軾
朝代：宋

我欲歸休瑟漸希，舞雩何日著春衣。
多情白髮三千丈，無用蒼皮四十圍。
晚覺文章真小技，早知富貴有危機。
爲君垂涕君知否，千古華亭鶴自飛。
宿建封寺曉登盡善亭望韶石三首·其一
作者：蘇軾
朝代：宋

雙闕浮光照短亭，至今猿鳥嘯青熒。
君王自此西巡狩，再使魚龍舞洞庭。
宿建封寺曉登盡善亭望韶石三首·其三
作者：蘇軾
朝代：宋

嶺海東南月窟西，功成天已錫玄圭。
此方定是神仙宅，禹亦東來隠會稽。
宿建封寺曉登盡善亭望韶石三首·其二
作者：蘇軾
朝代：宋

蜀人文賦楚人辭，堯在崇山舜九疑。
聖主若非真得道，南來萬里亦何爲。
宿望湖樓再和
作者：蘇軾
朝代：宋

新月如佳人，出海初弄色。
娟娟到湖上，瀲瀲摇空碧。
夜凉人未寢，山靜聞響屐。
騷人故多感，悲秋更憀慄。
君胡不相就，朱墨紛黝赤。
我行得所嗜，十日忘家宅。
但恨無友生，詩病莫訶詰。
君來試吟詠，定作鶴頭側。
改罷心愈疑，滿紙蛟蛇黑。
宿海會寺
作者：蘇軾
朝代：宋

籃輿三日山中行，山中信美少曠平。
下投黄泉上青冥，線路每與猿狖爭。
重樓束縛遭澗坑，兩股酸哀饑腸鳴。
北渡飛橋踏彭鏗，繚垣百步如古城。
大鐘橫撞千指迎，高堂延客夜不扃。
杉槽漆斛江河傾，本來無垢洗更輕。
倒牀鼻息四鄰驚，紞如五鼓天未明。
木魚呼粥亮且清，不聞人聲聞履聲。
宿臨安浄土寺
作者：蘇軾
朝代：宋

雞鳴發餘杭，到寺已亭午。
參禪固未暇，飽食良先務。
平生睡不足，急掃清風宇。
閉門羣動息，香篆起烟縷。
覺來烹石泉，紫筍發輕乳。
晚凉沐浴罷，衰髮稀可數。
浩歌出門去，暮色入村塢。
微月半隠山，圓荷爭瀉露。
相携石橋上，夜與故人語。
明朝入山房，石鏡炯當路。
昔照熊虎姿，今爲猿鳥顧。
廢興何足弔，萬古一仰俯。
宿資福院
作者：蘇軾
朝代：宋

月明寫炤寺林幽，最是江湖入念頭。
衣染爐烟金漏迥，茶烹石鼎玉蟾留。
山星幾點躔官舍，僧院百年過客舟。
封事未投聖主意，長安此夕亦多愁。
宿餘杭法喜寺後綠野堂望吳興諸山懷孫莘老學士
作者：蘇軾
朝代：宋

徙倚秋原上，淒涼晚照中。
水流天不盡，人遠思何窮。
問諜知秦過，看山識禹功。
稻凉初吠蛤，柳老半書蟲。
荷背風翻白，蓮腮雨退紅。
追游慰遲暮，覓句效兒童。
北望苕溪轉，遥憐震澤通。
烹魚得尺素，好在紫髯翁。
寄傲軒
作者：蘇軾
朝代：宋

先生英妙年，一掃千兔禿。
仕進固有餘，不肯踐場屋。
通闤何所傲，傲名非傲俗。
定知軒冕中，享榮不償辱。
豈無自安計，得失猶轉轂。
先生獨揚揚，憂患莫能瀆。
得如虎挾乙，失若龜藏六。
茅簷聊寄寓，俯仰亦自足。
東坡無邊春，方寸盡藏蓄。
醉哦旁若無，獨侑一樽醁。
牀頭車馬道，殘月挂疏木。
朝客紛擾時，先生睡方熟。
寄劉孝叔
作者：蘇軾
朝代：宋

君王有意誅驕虜，椎破銅山鑄銅虎。
聯翩三十七將軍，走馬西來各開府。
南山伐木作車軸，東海取鼉漫戰鼓。
汗流奔走誰敢後，恐乏軍興污資斧。
保甲連村團未遍，方田訟牒紛如雨。
爾來手實降新書，抉剔根株窮脈縷。
詔書惻怛信深厚，吏能淺薄空勞苦。
平生學問只流俗，衆裏笙竽誰比數。
忽令獨奏鳳將雛，倉卒欲吹那得譜。
況復連年苦饑饉，剝齧草木啖泥土。
今年雨雪頗應時，又報蝗蟲生翅股。
憂來洗盞欲强醉，寂寞虛齋卧空甒。
公厨十日不生煙，更望紅裙踏筵舞。
故人屢寄山中信，只有當歸無別語。
方將雀鼠偷太倉，未肯衣冠挂神武。
吳興丈人真得道，平日立朝非小補。
自從四方冠蓋鬧，歸作二浙湖山主。
高蹤已自雜漁釣，大隠何曾棄簪組。
去年相從殊未足，問道已許談其粗。
逝將棄官往卒業，俗緣未盡那得睹。
公家只在霅溪上，上有白雲如白羽。
應憐進退苦皇皇，更把安心教初祖。
寄吳德仁兼簡陳季常
作者：蘇軾
朝代：宋

東坡先生無一錢，十年家火燒凡鉛。
黄金可成河可塞，只有霜鬢無由玄。
龍丘居士亦可憐，談空說有夜不眠。
忽聞河東獅子吼，拄杖落手心茫然。
誰似濮陽公子賢，飲酒食肉自得仙。
平生寓物不留物，在家學得忘家禪。
門前罷亞十頃田，清溪繞屋花連天。
溪堂醉卧呼不醒，落花如雪春風顛。
我遊蘭溪訪清泉，已辦布襪青行纏。
稽山不是無賀老，我自興盡回酒船。
恨君不識顔平原，恨我不識元魯山。
銅駝陌上會相見，握手一笑三千年。
寄呂穆仲寺丞
作者：蘇軾
朝代：宋

孤山寺下水侵門，每到先看醉墨痕。
楚相未亡談笑是，中郎不見典刑存。
君先去踏塵埃陌，我亦來尋桑棗村。
回首西湖真一夢，灰心霜鬢更休論。
寄周安孺茶
作者：蘇軾
朝代：宋

大哉天宇內，植物知幾族。
靈品獨標奇，迥超凡草木。
名從姬旦始，漸播桐君錄。
賦咏誰最先，厥傳惟杜育。
唐人未知好，論著始於陸。
常李亦清流，當年慕高躅。
遂使天下士，嗜此偶於俗。
豈但中土珍，兼之異邦鬻。
鹿門有佳士，博覽無不矚。
邂逅天隨翁，篇章互賡續。
開園頤山下，屏跡松江曲。
有興即揮毫，粲然存簡牘。
伊予素寡愛，嗜好本不篤。
粵自少年時，低徊客京轂。
雖非曳裾者，庇蔭或華屋。
頗見紈綺中，齒牙厭粱肉。
小龍得屢試，糞土視珠玉。
團鳳與葵花，碔砆雜魚目。
貴人自矜惜，捧玩且緘櫝。
未數日注卑，定知雙井辱。
於茲事研討，至味識五六。
自爾入江湖，尋僧訪幽獨。
高人固多暇，探究亦頗熟。
聞道早春時，携籯赴初旭。
驚雷未破蕾，采采不盈掬。
旋洗玉泉蒸，芳馨豈停宿。
須臾布輕縷，火候謹盈縮。
不憚頃間勞，經時廢藏蓄。
髹筒浄無染，箬籠勻且複。
苦畏梅潤侵，暖須人氣燠。
有如剛耿性，不受纖芥觸。
又若廉夫心，難將微穢瀆。
晴天敞虛府，石碾破輕綠。
永日遇閑賓，乳泉發新馥。
香濃奪蘭露，色嫩欺秋菊。
閩俗競傳誇，豐腴面如粥。
自云葉家白，頗勝中山醁。
好是一杯深，午窗春睡足。
清風擊兩腋，去欲凌鴻鵠。
嗟我樂何深，水經亦屢讀。
陸子咤中泠，次乃康王谷。
蟆培頃曾嘗，瓶罌走僮僕。
如今老且嬾，細事百不欲。
美惡兩俱忘，誰能强追逐。
薑鹽拌白土，稍稍從吾蜀。
尚欲外形骸，安能徇口腹。
由來薄滋味，日飯止脫粟。
外慕既已矣，胡爲此羈束。
昨日散幽步，偶上天峰麓。
山圃正春風，蒙茸萬旂簇。
呼兒爲招客，采製聊亦復。
地僻誰我從，包藏置厨簏。
何嘗較優劣，但喜破睡速。
况此夏日長，人間正炎毒。
幽人無一事，午飯飽蔬菽。
困卧北窗風，風微動窗竹。
乳甌十分滿，人世真局促。
意爽飄欲仙，頭輕快如沐。
昔人固多癖，我癖良可贖。
爲問劉伯倫，胡然枕糟麴。
寄子由
作者：蘇軾
朝代：宋

厭暑多應一向慵，銀鈎秀句益疏通。
也知堆案文書滿，未暇開軒硯墨中。
湖面新荷空照水，城頭高柳漫摇風。
吏曹不是尊賢事，誰把前言語化工。
寄崔閑
作者：蘇軾
朝代：宋

道合何妨過虎溪，高山流水是相知。
與君一別無多日，夢到琅然夜榻時。
寄怪石石斛與魯元翰
作者：蘇軾
朝代：宋

山骨裁方斛，江珍拾淺灘。
清池上几案，碎月落杯盤。
老去懷三友，平生困一簞。
堅姿聊自儆，秀色亦堪餐。
好去髯卿舍，憑將道眼看。
東坡最後供，霜雪照人寒。
寄蔡子華
作者：蘇軾
朝代：宋

故人送我東來時，手栽荔子待我歸。
荔子已丹吾髮白，猶作江南未歸客。
江南春盡水如天，腸斷西湖春水船。
想見青衣江畔路，白魚紫筍不論錢。
霜髯三老如霜檜，舊交零落今誰輩。
莫從唐舉問封侯，但遣麻姑更爬背。
寄蘄簟與蒲傳正
作者：蘇軾
朝代：宋

蘭溪美箭不成笛，離離玉筯排霜脊。
千溝萬縷自生風，入手未開先慘慄。
公家列屋閑蛾眉，珠簾不動花陰移。
霧帳銀牀初破睡，牙籤玉局坐彈棋。
東坡病叟長羈旅，凍卧饑吟似饑鼠。
倚頼春風洗破衾，一夜雪寒披故絮。
火冷燈青誰復知，孤舟兒女自嚘咿。
皇天何時反炎燠，愧此八尺黄琉璃。
願君浄埽清香閣，卧聽風漪聲滿榻。
習習還從兩腋生，請公乘此朝閶闔。
寄虎兒
作者：蘇軾
朝代：宋

獨倚桄榔樹，閑挑蓽撥根。
謀生看拙否，送老此蠻村。
寄鄧道士
作者：蘇軾
朝代：宋

一杯羅浮春，遠餉采薇客。
遥知獨酌罷，醉卧松下石。
幽人不可見，清嘯聞月夕。
聊戲庵中人，空飛本無迹。
寄鎦合刷瓶與子由
作者：蘇軾
朝代：宋

老人心事日摧頹，宿火通紅手自焙。
小甑短瓶良具足，穉兒嬌女共燔煨。
寄君東閣閑烝遶栗，知我空堂坐畫灰。
約束家僮好收拾，故山梨棗待歸來。
寄題刁景純藏春塢
作者：蘇軾
朝代：宋

白首歸來種萬松，待看千尺舞霜風。
年拋造物陶甄外，春在先生杖屨中。
楊柳長齊低戶暗，櫻桃爛熟滴階紅。
何時却與徐元直，共訪襄陽龐德公。
寄題梅宣義園亭
作者：蘇軾
朝代：宋

仙人子真後，還隠吳市門。
不惜十年力，治此五畝園。
初期橘爲奴，漸見桐有孫。
清池壓丘虎，異石來湖黿。
敲門無貴賤，遂性各琴樽。
我本放浪人，家寄西南坤。
敝廬雖尚在，小圃誰當樊。
羨君欲歸去，柰此未報恩。
愛子幸僚友，久要疑弟昆。
明年過君西，飲我空瓶盆。
寄題清溪寺
作者：蘇軾
朝代：宋

口舌安足恃，韓非死說難。
自知不可用，鬼谷乃真姦。
遺書今未亡，小數不足觀。
秦儀固新學，見利不知患。
嗟時無桓文，使彼二子顛。
死敗無足怪，夫子固使然。
君看巧更窮，不若愚自安。
遺宮若有神，頷首然吾言。
寄題潭州徐氏春暉亭
作者：蘇軾
朝代：宋

曈曈曉日上三竿，客向東風競倚欄。
穿竹鳥聲驚步武，入簷花影落杯盤。
勿嫌步月臨玄圃，冷笑乘槎向海灘。
勝概直應吟不盡，憑君寄與畫圖看。
寄題興州晁太守新開古東池
作者：蘇軾
朝代：宋

百畝清池傍郭斜，居人行樂路人誇。
自言官長如靈運，能使江山似永嘉。
縱飲座中遺白帢，幽尋盡處見桃花。
不堪山鳥號歸去，長遣王孫苦憶家。
寄高令
作者：蘇軾
朝代：宋

滿地春風掃落花，幾番曾醉長官衙。
詩成錦繡開胸臆，論極冰霜繞齒牙。
別後與誰同把酒，客中無日不思家。
田園知有兒孫委，早晚扁舟到海涯。
寄黎眉州
作者：蘇軾
朝代：宋

膠西高處望西川，應在孤雲落照邊。
瓦屋寒堆春後雪，峨眉翠掃雨餘天。
治經方笑春秋學，好士今無六一賢。
且待淵明賦歸去，共將詩酒趁流年。
密州宋國博以詩見紀在郡雜詠次韵答之
作者：蘇軾
朝代：宋

吾觀二宋文，字字照縑素。
淵源皆有考，奇險或難句。
後來邈無繼，嗣子其殆庶。
胡爲尚流落，用舍真有數。
當時苟悅可，慎勿笑杕杜。
斲窗誰赴捄，袖手良優裕。
山城辱吾繼，缺短煩遮護。
昔年謬陳詩，無人聊瓦注。
於今賡絕唱，外重中已懼。
何當附家集，擊壤追咸濩。
富陽妙庭觀董雙成故宅發地得丹鼎覆以銅盤承以琉璃盆盆既破碎丹亦爲人爭奪持去今獨盤鼎在耳二首·其一
作者：蘇軾
朝代：宋

人去山空鶴不歸，丹亡鼎在世徒悲。
可憐九轉功成後，却把飛昇乞內芝。
富陽妙庭觀董雙成故宅發地得丹鼎覆以銅盤承以琉璃盆盆既破碎丹亦爲人爭奪持去今獨盤鼎在耳二首·其二
作者：蘇軾
朝代：宋

琉璃擊碎走金丹，無復神光發舊壇。
時有世人來舐鼎，欲隨雞犬事劉安。
富陽道中
作者：蘇軾
朝代：宋

清晨振衣起，起步方池側。
徘徊俯丹楹，倒影見敧仄。
不識陶靖節，定非風塵格。
遥懷謝靈運，本自林泉客。
予生忽世事，不以形爲役。
顧彼冕弁人，冕弁非予適。
寒具
作者：蘇軾
朝代：宋

纖手搓來玉數尋，碧油輕蘸嫩黄深。
夜來春睡濃於酒，壓褊佳人纏臂金。
寒食夜
作者：蘇軾
朝代：宋

漏聲透入碧窗紗，人靜鞦韆影半斜。
沉麝不燒金鴨冷，淡雲籠月照梨花。
寒食宴提刑致語口號
作者：蘇軾
朝代：宋

雲間畫鼓疊春雷，千騎尋芳戲馬臺。
半道已逢山簡醉，萬人爭看謫仙來。
淮西按部威尤凜，歷下懷仁首重回。
還把去年留客意，折花臨水更徘徊。
寒食日答李公擇三絕次韵·其一
作者：蘇軾
朝代：宋

從來蘇李得名雙，只恐全齊笑陋邦。
詩似懸河供不辦，故欺張籍隴頭瀧。
寒食日答李公擇三絕次韵·其三
作者：蘇軾
朝代：宋

巡城已困塵埃瞇，執扑仍遭蟣蝨緣。
欲脫布衫携素手，試開病眼點黄連。
寒食日答李公擇三絕次韵·其二
作者：蘇軾
朝代：宋

簿書鼛鼓不知春，佳句相呼頼故人。
寒食德公方上冢，歸來誰主復誰賓。
寒食未明至湖上太守未來兩縣令先在
作者：蘇軾
朝代：宋

城頭月落尚啼烏，烏榜紅舷早滿湖。
鼓吹未容迎五馬，水雲先已颺雙鳬。
映山黄帽螭頭舫，夾道青烟鵲尾爐。
老病逢春只思睡，獨求僧榻寄須臾。
寒食與器之游南塔寺寂照堂
作者：蘇軾
朝代：宋

城南鐘鼓鬬清新，端爲投荒洗瘴塵。
總是鏡空堂上客，誰爲寂照境中人。
紅英掃地風驚曉，綠葉成陰雨洗春。
記取明年作寒食，杏花曾與此翁鄰。
寒食雨二首·其一
作者：蘇軾
朝代：宋

自我來黄州，已過三寒食。
年年欲惜春，春去不容惜。
今年又苦雨，兩月秋蕭瑟。
卧聞海棠花，泥污燕脂雪。
暗中偷負去，夜半真有力。
何殊病少年，病起頭已白。
寒食雨二首·其二
作者：蘇軾
朝代：宋

春江欲入戶，雨勢來不已。
小屋如漁舟，濛濛水雲裏。
空庖煮寒菜，破竈燒溼葦。
那知是寒食，但感烏銜紙。
君門深九重，墳墓在萬里。
也擬哭途窮，死灰吹不起。
寓居合江樓
作者：蘇軾
朝代：宋

海山葱曨氣佳哉，二江合處朱樓開。
蓬萊方丈應不遠，肯爲蘇子浮江來。
江風初凉睡正美，樓上啼鴉呼我起。
我今身世兩相違，西流白日東流水。
樓中老人日清新，天上豈有癡仙人。
三山咫尺不歸去，一杯付與羅浮春。
寓居定惠院之東雜花滿山有海棠一株土人不知貴也
作者：蘇軾
朝代：宋

江城地瘴蕃草木，只有名花苦幽獨。
嫣然一笑竹籬間，桃李漫山總粗俗。
也知造物有深意，故遣佳人在空谷。
自然富貴出天姿，不待金盤薦華屋。
朱唇得酒暈生臉，翠袖卷紗紅映肉。
林深霧暗曉光遲，日暖風輕春睡足。
雨中有淚亦悽愴，月下無人更清淑。
先生食飽無一事，散步逍遥自捫腹。
不問人家與僧舍，拄杖敲門看修竹。
忽逢絕艷照衰朽，歎息無言揩病目。
陋邦何處得此花，無乃好事移西蜀。
寸根千里不易致，銜子飛來定鴻鵠。
天涯流落俱可念，爲飲一樽歌此曲。
明朝酒醒還獨來，雪落紛紛那忍觸。
寶山新開徑
作者：蘇軾
朝代：宋

藤梢橘刺元無路，竹杖椶鞋不用扶。
風自遠來聞笑語，水分流處見江湖。
回觀佛國青螺髻，踏遍仙人碧玉壺。
野客歸時山月上，棠梨葉戰暝禽呼。
寶山晝睡
作者：蘇軾
朝代：宋

七尺頑軀走世塵，十圍便腹貯天真。
此中空洞渾無物，何止容君數百人。
將之湖州戲贈莘老
作者：蘇軾
朝代：宋

餘杭自是山水窟，仄聞吳興更清絕。
湖中橘林新著霜，溪上苕花正浮雪。
顧渚茶芽白於齒，梅溪木瓜紅勝頰。
吳兒膾縷薄欲飛，未去先說饞涎垂。
亦知謝公到郡久，應怪杜牧尋春遲。
鬢絲只可對禪榻，湖亭不用張水嬉。
將官雷勝得過字代作
作者：蘇軾
朝代：宋

胡騎入回中，急烽連夜過。
短刀穿虜陣，濺血貂裘涴。
一來輦轂下，愁悶惟欲卧。
今朝從公獵，稍覺天宇大。
一雙鐵絲箭，未發手先唾。
射殺雪毛狐，腰間餘一箇。
將往終南和子由見寄
作者：蘇軾
朝代：宋

人生百年寄鬢鬚，富貴何啻葭中莩。
惟將翰墨留染濡，絕勝醉倒蛾眉扶。
我今廢學如寒竽，久不吹之澀欲無。
歲云暮矣嗟幾餘，欲往南溪侶禽魚。
秋風吹雨凉生膚，夜長耿耿添漏壺。
窮年弄筆衫袖烏，古人有之我願如。
終朝危坐學僧趺，閉門不出閑履鳬。
下視官爵如泥淤，嗟我何爲久踟躕。
歲月豈肯與汝居，僕夫起餐秣吾駒。
將至廣州用過韵寄邁迨二子
作者：蘇軾
朝代：宋

皇天遣出家，臨老乃學道。
北歸爲兒子，破戒堪一笑。
披雲見天眼，回首失海潦。
蠻唱與黎歌，餘音猶杳杳。
大兒收衆稚，四歲守孤嶠。
次子病學醫，三折乃粗曉。
小兒耕且養，得暇爲書繞。
我亦困詩酒，去道愈茫渺。
紛紛何時定，所至皆可老。
莫爲柳儀曹，詩書教氓獠。
亦莫事登陟，溪山有何好。
安居與我游，閉戶浄灑掃。
將至筠先寄遲适遠三猶子
作者：蘇軾
朝代：宋

露宿風餐六百里，明朝飲馬南江水。
未見豐盈犀角兒，先逢玉雪王郎子。
對牀欲作連夜語，念汝還須戴星起。
夜來夢見小於菟，猶是髧髦垂兩耳。
憶過濟南春未動，三子出迎殘雪裏。
我時移守古河東，酒肉淋漓渾舍喜。
而今憔悴一羸馬，逆旅擔夫相汝爾。
出城見我定驚嗟，身健窮愁不須恥。
我爲乃翁留十日，掣電一歡何足恃。
惟當火急作新詩，一醉兩翁勝酒美。
導引
作者：蘇軾
朝代：宋

帝城父老，三歲望堯心。天遠玉樓深。龍顏彷彿笙簫遠，腸斷屬車音。離宮春色瑣瑤林。雲闕海沈沈。遺民猶唱當時曲，秋雁起汾陰。
導引
作者：蘇軾
朝代：宋

經文緯武，十有九年中。遺烈震羌戎。渭橋夾道千君長，猶是建元功。西瞻溫洛與神崧。蓮宇照瓊宮。人間俯仰成今古，流澤自無窮。
小兒
作者：蘇軾
朝代：宋

小兒不識愁，起坐牽我衣。
我欲嗔小兒，老妻勸兒癡。
兒癡君更甚，不樂愁何爲。
還坐愧此言，洗盞當我前。
大勝劉伶婦，區區爲酒錢。
小圃五詠·人參
作者：蘇軾
朝代：宋

上黨天下脊，遼東真井底。
玄泉傾海腴，白露灑天醴。
靈苗此孕毓，肩股或具體。
移根到羅浮，越水灌清泚。
地殊風雨隔，臭味終祖禰。
青椏綴紫萼，圓實墮紅米。
窮年生意足，黄土手自啟。
上藥無炮炙，齕齧盡根柢。
開心定魂魄，憂恚何足洗。
糜身輔吾生，既食首重稽。
小圃五詠·地黄
作者：蘇軾
朝代：宋

地黄餉老馬，可使光鑑人。
吾聞樂天語，喻馬施之身。
我衰正伏櫪，垂耳氣不振。
移栽附沃壤，蕃茂爭新春。
沉水得穉根，重湯養陳薪。
投以東阿清，和以北海醇。
崖蜜助甘冷，山薑發芳辛。
融爲寒食餳，嚥作瑞露珍。
丹田自宿火，渴肺還生津。
願餉內熱子，一洗胸中塵。
小圃五詠·枸杞
作者：蘇軾
朝代：宋

神藥不自閟，羅生滿山澤。
日有牛羊憂，歲有野火厄。
越俗不好事，過眼等茨棘。
青荑春自長，絳珠爛莫摘。
短籬護新植，紫筍生卧節。
根莖與花實，收拾無棄物。
大將玄吾鬢，小則餉我客。
似聞朱明洞，中有千歲質。
靈厖或夜吠，可見不可索。
仙人倘許我，借杖扶衰疾。
小圃五詠·甘菊
作者：蘇軾
朝代：宋

越山春始寒，霜菊晚愈好。
朝來出細粟，稍覺芳歲老。
孤根蔭長松，獨秀無衆草。
晨光雖照耀，秋雨半摧倒。
先生卧不出，黄葉紛可掃。
無人送酒壺，空腹嚼珠寶。
香風入牙頰，楚些發天藻。
新荑蔚已滿，宿根寒不槁。
揚揚弄芳蝶，生死何足道。
頗訝昌黎翁，恨爾生不早。
小圃五詠·薏苡
作者：蘇軾
朝代：宋

伏波飯薏苡，禦瘴傳神良。
能除五溪毒，不救讒言傷。
讒言風雨過，瘴癘久亦亡。
兩俱不足治，但愛草木長。
草木各有宜，珍産駢南荒。
絳囊懸荔支，雪粉剖桄榔。
不謂蓬荻姿，中有藥與糧。
舂爲芡珠圓，炊作菰米香。
子美拾橡栗，黄精誑空腸。
今吾獨何者，玉粒照座光。
小飲公瑾舟中
作者：蘇軾
朝代：宋

青泥赤日午相烘，走訪船窗柳影中。
輟我東坡無限睡，賞君南浦不貲風。
坐觀邸報談迂叟，閑說滁山憶醉翁。
此去澄江三萬頃，只應明月照還空。
小飲西湖懷歐陽叔弼兄弟贈趙景貺陳履常
作者：蘇軾
朝代：宋

歲暮自急景，我閑方緩觴。
歡飲西湖晚，步轉北渚長。
地坐略少長，意行無澗岡。
久知薺麥青，稍喜榆柳黄。
盎盎春欲動，瀲瀲夜未央。
水天鷗鷺靜，月露松檜香。
撫景方晼晚，懷人重凄凉。
豈無一老兵，坐念兩歐陽。
我意正麋鹿，君材亦珪璋。
此會不可再，此歡不可忘。
少年時嘗過一村院見壁上有詩云夜凉疑有雨院靜似無僧不知何人詩也宿黄州禪智寺寺僧皆不在夜半雨作偶記此詩故作一絕
作者：蘇軾
朝代：宋

佛燈漸暗饑鼠出，山雨忽來修竹鳴。
知是何人舊詩句，已應知我此時情。
屈原塔
作者：蘇軾
朝代：宋

楚人悲屈原，千載意未歇。
精魂飄何處，父老空哽咽。
至今滄江上，投飯救饑渴。
遺風成競渡，哀叫楚山裂。
屈原古壯士，就死意甚烈。
世俗安得知，眷眷不忍决。
南賓舊屬楚，山上有遺塔。
應是奉佛人，恐子就淪滅。
此事雖無憑，此意固已切。
古人誰不死，何必較考折。
名聲實無窮，富貴亦暫熱。
大夫知此理，所以持死節。
山丹花二首·其一
作者：蘇軾
朝代：宋

烟紅露綠曉風香，燕舞鶑啼春日長。
誰道使君貧且老，繡屏錦帳咽笙簧。
山光寺送客回次芝上人韵咎芝上人遊山光寺和芝韵
作者：蘇軾
朝代：宋

鬧裏清遊借隙光，醉時真境發天藏。
夢回拾得吹來句，十里南風草木香。
山坡陀行
作者：蘇軾
朝代：宋

山坡陀兮下屬江，勢崖絕兮游波所蕩如頹牆。
松茀律兮百尺，旁枝虬葛藟之。
上不見日兮下可依，吾曳杖兮吾僮以吾之書隨。
藐余望兮水中汦，頎然而長者黄冠而羽衣。
澣頤坦腹盤石箕坐兮，山亦有趾安不危，四無人兮可忘饑。
仙人偓佺自言其居瑶之圃，一日一夜飛相往來不可數。
使其開口言兮，豈惟河漢無極驚余心。
默不言兮，蹇昭氏之不鼓琴。
憺將翔兮山海，與日月兮長在。
若有人兮夢中仇池我歸路，此非小有兮噫乎何以樂此而不去。
昔余游於葛天兮，身非陶氏猶與偕。
乘渺茫良未果兮，僕夫悲余馬懷。
聊逍遥兮容與，晞余髮兮蘭之渚。
余論世兮千載一人猶並時，余行詰曲兮欲知余者稀。
峨峨洋洋余方樂兮，譬余繫舟於水魚潛鳥舉亦不知。
何必每念輒得應余若響，坐有如此兮人子期。
山村五絕·其一
作者：蘇軾
朝代：宋

竹籬茅屋趁溪斜，春入山村處處花。
無象太平還有象，孤烟起處是人家。
山村五絕·其三
作者：蘇軾
朝代：宋

老翁七十自腰鎌，慚愧春山筍蕨甜。
豈是聞韶解忘味，邇來三月食無鹽。
山村五絕·其二
作者：蘇軾
朝代：宋

烟雨濛濛雞犬聲，有生何處不安生。
但令黄犢無人佩，布穀何勞也勸耕。
山村五絕·其五
作者：蘇軾
朝代：宋

竊祿忘歸我自羞，豐年底事汝憂愁。
不須更待飛鳶墮，方念平生馬少游。
山村五絕·其四
作者：蘇軾
朝代：宋

杖藜裹飯去匆匆，過眼青錢轉手空。
贏得兒童語音好，一年强半在城中。
山行見月四言
作者：蘇軾
朝代：宋

吟哦傲兀，仰晤巌月。
邁巘迎崖，銀刓玉嚙。
源魚噞喁，岸雁臲尯。
卧玩我語，聱牙岌嶪。
岐亭五首·其一
作者：蘇軾
朝代：宋

昨日雲陰重，東風融雪汁。
遠林草木暗，近舍烟火濕。
下有隠君子，嘯歌方自得。
知我犯寒來，呼酒意頗急。
撫掌動鄰里，遶村捉鵝鴨。
房櫳鏘器聲，蔬果照巾羃。
久聞蔞蒿美，初見新芽赤。
洗盞酌鵝黄，磨刀削熊白。
須臾我徑醉，坐睡落巾幘。
醒時夜向闌，唧唧銅瓶泣。
黄州豈云遠，但恐朋友缺。
我當安所主，君亦無此客。
朝來靜庵中，惟見峰巒集。
岐亭五首·其三
作者：蘇軾
朝代：宋

君家蜂作窠，歲歲添漆汁。
我身牛穿鼻，卷舌聊自濕。
二年三過君，此行真得得。
愛君似劇孟，扣門知緩急。
家有紅頰兒，能唱綠頭鴨。
行當隔簾見，花霧輕羃羃。
爲我取黄封，親拆官泥赤。
仍須煩素手，自點葉家白。
樂哉無一事，十年不蓄幘。
閉門弄添丁，哇笑雜呱泣。
西方正苦戰，誰補將帥缺。
披圖見八陣，合散更主客。
不須親戎行，坐論教君集。
岐亭五首·其二
作者：蘇軾
朝代：宋

我哀籃中蛤，閉口護殘汁。
又哀網中魚，開口吐微濕。
刳腸彼交病，過分我何得。
相逢未寒溫，相勸此最急。
不見盧懷慎，烝壺似烝鴨。
坐客皆忍笑，髠然發其羃。
不見王武子，每食刀几赤。
琉璃載烝㹠，中有人乳白。
盧公信寒陋，衰髮得滿幘。
武子雖豪華，未死神已泣。
先生萬金璧，護此一蟻缺。
一年如一夢，百歲真過客。
君無廢此篇，嚴詩編杜集。
岐亭五首·其五
作者：蘇軾
朝代：宋

枯松强鑽膏，槁竹欲瀝汁。
兩窮相值遇，相哀莫相濕。
不知我與君，交游竟何得。
心法幸相語，頭然未爲急。
願爲穿雲鶻，莫作將雛鴨。
我行及初夏，煮酒映疏羃。
故鄉在何許，西望千山赤。
茲游定安歸，東泛萬頃白。
一歡寧復再，起舞花墮幘。
將行出苦語，不用兒女泣。
吾非固多矣，君豈無一缺。
各念別時言，閉戶謝衆客。
空堂浄掃地，虛白道所集。
岐亭五首·其四
作者：蘇軾
朝代：宋

酸酒如虀湯，甜酒如蜜汁。
三年黄州城，飲酒但飲濕。
我如更揀擇，一醉豈易得。
幾思壓茅柴，禁網日夜急。
西鄰推甕盎，醉倒豬與鴨。
君家大如掌，破屋無遮羃。
何從得此酒，冷面妒君赤。
定應好事人，千石供李白。
爲君三日醉，蓬髮不暇幘。
夜深欲踰垣，卧想春甕泣。
君奴亦笑我，鬢齒行禿缺。
三年已四至，歲歲遭惡客。
人生幾兩屐，莫厭頻來集。
岐亭道上見梅花戲贈季常
作者：蘇軾
朝代：宋

蕙死蘭枯菊亦摧，返魂香入嶺頭梅。
數枝殘綠風吹盡，一點芳心雀啅開。
野店初嘗竹葉酒，江雲欲落豆稭灰。
行當更向釵頭見，病起烏雲正作堆。
峴山
作者：蘇軾
朝代：宋

遠客來自南，游塵昏峴首。
過關無百步，曠蕩吞楚藪。
登高忽惆悵，千載意有偶。
所憂誰復知，嗟我生苦後。
團團山上檜，歲歲閱榆柳。
大才固已殊，安得同永久。
可憐山前客，倏忽星過罶。
賢愚未及分，來者當自剖。
峽山寺
作者：蘇軾
朝代：宋

天開清遠峽，地轉凝碧灣。
我行無遲速，攝衣步孱顔。
山僧本幽獨，乞食況未還。
雲碓水自舂，松門風爲關。
石泉解娛客，琴筑鳴空山。
佳人劍翁孫，游戲暫人間。
忽憶嘯雲侶，賦詩留玉環。
林深不可見，霧雨霾髻鬟。
崔文學甲携文見過蕭然有出塵之姿問之則孫介夫之甥也故復用前韵賦一篇示志舉
作者：蘇軾
朝代：宋

象服盛簪珥，豈是邢夫人。
敝衣破冠履，可憐范叔貧。
君看崔員外，晚就觀國賓。
當年頗赫赫，翁嫗爭爲姻。
蹭蹬阻風水，橫斜挂邊垠。
青衫映白髮，今似梅子真。
道存百無害，甘守吳市闉。
自言總角歲，慈母爲擇鄰。
邦人驚似舅，矯矯惡不仁。
詩文非他師，家法乃富春。
豈非空同秀，爲國産雋民。
挺然齊魯生，近出姬姜親。
爲文不在多，一頌了伯倫。
清詩要鍛煉，乃得鉛中銀。
自我遷嶺外，七見槐火新。
著書已絕筆，一默含千諄。
蕢桴和葦籥，天節非人均。
時時自娛嬉，豈爲俗子陳。
巫山
作者：蘇軾
朝代：宋

瞿塘迤邐盡，巫峽崢嶸起。
連峰稍可怪，石色變蒼翠。
天工運神巧，漸欲作奇偉。
坱軋勢方深，結搆意未遂。
旁觀不暇瞬，步步造幽邃。
蒼崖忽相逼，絕壁凜可悸。
仰觀八九頂，俊爽淩顥氣。
晃蕩天宇高，奔騰江水沸。
孤超兀不讓，直拔勇無畏。
攀緣見神宇，憩坐就石位。
巉巉隔江波，一一問廟吏。
遥觀神女石，綽約誠有以。
俯首見斜鬟，拖霞弄修帔。
人心隨物變，遠覺含深意。
野老笑我旁，少年嘗屢至。
去隨猿猱上，反以繩索試。
石筍倚孤峰，突兀殊不類。
世人喜神怪，論說驚幼穉。
楚賦亦虛傳，神仙安有是。
次問掃壇竹，云此今尚爾。
翠葉紛下垂，婆娑綠鳳尾。
風來自偃仰，若爲神物使。
絕頂有三碑，詰曲古篆字。
老人那解讀，偶見不能記。
窮探到峰背，採斫黄楊子。
黄楊生石上，堅瘦紋如綺。
貪心去不顧，澗谷千尋縋。
山高虎狼絕，深入坦無忌。
溟濛草樹密，葱蒨雲霞膩。
石竇有洪泉，甘滑如流髓。
終朝自盥潄，冷冽清心胃。
浣衣挂樹梢，磨斧就石鼻。
徘徊雲日晚，歸意念城市。
不到今卅年，衰老筋力憊。
當時伐殘木，牙蘗已如臂。
忽聞老人說，終日爲歎喟。
神仙固有之，難在忘勢利。
貧賤爾何愛，棄去如脫屣。
嗟爾若無還，絕糧應不死。
巫山廟上下數十里有烏鳶無數取食於行舟之上舟人以神之故亦不敢害
作者：蘇軾
朝代：宋

群飛來去噪行人，得食無憂便可馴。
江上饑烏無足怪，野鷹何事亦頻頻。
己未十月十五日獄中恭聞太皇太后不豫有赦作詩
作者：蘇軾
朝代：宋

庭柏陰陰晝掩門，烏知有赦鬧黄昏。
漢宮自種三生福，楚客還招九死魂。
縱有鋤犁及田畝，已無面目見丘園。
只應聖主如堯舜，猶許先生作正言。
席上代人贈別三首·其一
作者：蘇軾
朝代：宋

悽音怨亂不成歌，縱使重來奈老何。
淚眼無窮似梅雨，一番勻了一番多。
席上代人贈別三首·其三
作者：蘇軾
朝代：宋

蓮子劈開須見臆，楸枰著盡更無期。
破衫却有重逢處，一飯何曾忘却時。
席上代人贈別三首·其二
作者：蘇軾
朝代：宋

天上麒麟豈混塵，籠中翡翠不由身。
那知昨夜香閨裏，更有偷啼暗別人。
常山贈劉鎡
作者：蘇軾
朝代：宋

劉侯年少日，駿馬拊便面。
援弓雁自落，不待白羽貫。
常州太平寺法華院薝蔔亭醉題
作者：蘇軾
朝代：宋

六花薝蔔林間佛，九節菖蒲石上仙。
何似東坡鐵拄杖，一時驚起野狐禪。
常州太平寺觀牡丹
作者：蘇軾
朝代：宋

武林千葉照觀空，別後湖山幾信風。
自笑眼花紅綠眩，還將白首對鞓紅。
常潤道中有懷錢塘寄述古五首·其一
作者：蘇軾
朝代：宋

從來直道不辜身，得向西湖兩過春。
沂上已成曾點服，泮宮初采魯侯芹。
休驚歲歲年年貌，且對朝朝暮暮人。
細雨晴時一百六，畫船鼉鼓莫違民。
常潤道中有懷錢塘寄述古五首·其三
作者：蘇軾
朝代：宋

浮玉山頭日日風，湧金門外已春融。
二年魚鳥渾相識，三月鶑花付與公。
剩看新翻眉倒暈，未應泣別臉消紅。
何人織得相思字，寄與江邊北向鴻。
常潤道中有懷錢塘寄述古五首·其二
作者：蘇軾
朝代：宋

草長江南鶑亂飛，年來事事與心違。
花開後院還空落，燕入華堂怪未歸。
世上功名何日是，樽前點檢幾人非。
去年柳絮飛時節，記得金籠放雪衣。
常潤道中有懷錢塘寄述古五首·其五
作者：蘇軾
朝代：宋

惠泉山下土如濡，陽羨溪頭米勝珠。
賣劍買牛吾欲老，殺雞爲黍子來無。
地偏不信容高蓋，俗儉真堪著腐儒。
莫怪江南苦留滯，經營身計一生迂。
常潤道中有懷錢塘寄述古五首·其四
作者：蘇軾
朝代：宋

國艷夭嬈酒半酣，去年同賞寄僧簷。
但知撲撲晴香軟，誰見森森曉態嚴。
穀雨共驚無幾日，蜜蜂未許輒先甜。
應須火急回征棹，一片辭枝可得黏。
平山堂次王居卿祠部韵
作者：蘇軾
朝代：宋

高會日陪山簡醉，狂言屢發次公醒。
酒如人面天然白，山向吾曹分外青。
江上飛雲來北固，檻前修竹憶南屏。
六朝興廢餘丘壠，空使奸雄笑寧馨。
庚辰歲人日作時聞黄河已復北流老臣舊數論此今斯言乃驗二首·其一
作者：蘇軾
朝代：宋

老去仍棲隔海村，夢中時見作詩孫。
天涯已慣逢人日，歸路猶欣過鬼門。
三策已應思賈讓，孤忠終未赦虞翻。
典衣剩買河源米，屈指新篘作上元。
庚辰歲人日作時聞黄河已復北流老臣舊數論此今斯言乃驗二首·其二
作者：蘇軾
朝代：宋

不用長愁挂月村，檳榔生子竹生孫。
新巢語燕還窺研，舊雨來人不到門。
春水蘆根看鶴立，夕陽楓葉見鴉翻。
此生念念隨泡影，莫認家山作本元。
庚辰歲正月十二日天門冬酒熟予自漉之且漉且嘗遂以大醉二首·其一
作者：蘇軾
朝代：宋

自撥牀頭一甕雲，幽人先已醉濃芬。
天門冬熟新年喜，麴米春香並舍聞。
菜圃漸疏花漠漠，竹扉斜掩雨紛紛。
擁裘睡覺知何處，吹面東風散纈紋。
庚辰歲正月十二日天門冬酒熟予自漉之且漉且嘗遂以大醉二首·其二
作者：蘇軾
朝代：宋

載酒無人過子雲，年來家醖有奇芬。
醉鄉杳杳誰同夢，睡息齁齁得自聞。
口業向詩猶小小，眼花因酒尚紛紛。
點燈更試淮南語，泛溢東風有縠紋。
廉州龍眼質味殊絕可敵荔支
作者：蘇軾
朝代：宋

龍眼與荔支，異出同父祖。
端如甘與橘，未易相可否。
異哉西海濱，琪樹羅玄圃。
纍纍似桃李，一一流膏乳。
坐疑星隕空，又恐珠還浦。
圖經未嘗說，玉食遠莫數。
獨使皴皮生，弄色映琱俎。
蠻荒非汝辱，幸免妃子污。
廉泉
作者：蘇軾
朝代：宋

水性故自清，不清或撓之。
君看此廉泉，五色爛摩尼。
廉者爲我廉，何以此名爲。
有廉則有貪，有慧則有癡。
誰爲柳宗元，孰是吳隠之。
漁父足豈潔，許由耳何淄。
紛然立名字，此水了不知。
毀譽有時盡，不知無盡時。
朅來廉泉上，捋鬚看鬢眉。
好在水中人，到處相娛嬉。
廣倅蕭大夫借前韵見贈復和答之二首·其一
作者：蘇軾
朝代：宋

生還粗勝虞，早退不如疏。
垂死初聞道，平生誤信書。
風濤驚夜半，疾病送災餘。
頼有蕭夫子，憂懷得少攄。
廣倅蕭大夫借前韵見贈復和答之二首·其二
作者：蘇軾
朝代：宋

心閑詩自放，筆老語翻疏。
贈我皆强韵，知君得異書。
滔滔沮叟是，綽綽孟生餘。
一笑滄溟側，應無憤可攄。
廣州何道士衆妙堂
作者：蘇軾
朝代：宋

湛然無觀古真人，我獨觀此衆妙門。
夫物芸芸各歸根，衆中得一道乃存。
道人晨起開東軒，趺坐一醉扶桑暾。
餘光照我玻璃盆，倒射窗几清而溫。
欲收月魄餐日魂，我自日月誰使吞。
廣州蒲澗寺
作者：蘇軾
朝代：宋

不用山僧導我前，自尋雲外出山泉。
千章古木臨無地，百尺飛濤瀉漏天。
昔日菖蒲方士宅，後來薝蔔祖師禪。
而今只有花含笑，笑道秦皇欲學仙。
廣陵後園題扇子
作者：蘇軾
朝代：宋

露葉風枝曉自勻，綠陰青子浄無塵。
閑吟遶屋扶疏句，須信淵明是可人。
廣陵會三同舍各以其字爲韵仍邀同賦·劉莘老
作者：蘇軾
朝代：宋

江陵昔相遇，幕府稱上賓。
再見明光宮，峨冠挹搢紳。
如今三見子，坎坷爲逐臣。
朝遊雲霄間，欲分丞相茵。
暮落江湖上，遂與屈子鄰。
了不見慍喜，子豈真可人。
邂逅成一歡，醉語出天真。
士方在田里，自比渭與莘。
出試乃大謬，芻狗難重陳。
歲晚多霜露，歸耕當及辰。
廣陵會三同舍各以其字爲韵仍邀同賦·劉貢父
作者：蘇軾
朝代：宋

去年送劉郎，醉語已驚衆。
如今各飄泊，筆硯誰能弄。
我命不在天，羿彀未必中。
作詩聊遣意，老大慵譏諷。
夫子少年時，雄辯輕子貢。
爾來再傷弓，戢翼念前痛。
廣陵三日飲，相對怳如夢。
況逢賢主人，白酒潑春甕。
竹西已揮手，灣口猶屢送。
羨子去安閑，吾邦正喧鬨。
廣陵會三同舍各以其字爲韵仍邀同賦·孫巨源
作者：蘇軾
朝代：宋

三年客京輦，憔悴難具論。
揮汗紅塵中，但隨馬蹄翻。
人情貴往返，不報生禍根。
坐令平生友，終歲不及門。
南來實清曠，但恨無與言。
不謂廣陵城，得逢劉與孫。
異趣不兩立，譬如王孫猿。
吾儕久相聚，恐見疑排拫。
我褊類中散，子通真巨源。
絕交固未敢，且復東南奔。
廬山二勝·棲賢三峽橋
作者：蘇軾
朝代：宋

吾聞太山石，積日穿綫溜。
況此百雷霆，萬世與石鬬。
深行九地底，險出三峽右。
長輸不盡溪，欲滿無底竇。
跳波翻潛魚，震響落飛狖。
清寒入山骨，草木盡堅瘦。
空濛烟靄間，澒洞金石奏。
彎彎飛橋出，瀲瀲半月彀。
玉淵神龍近，雨雹亂晴晝。
垂瓶得清甘，可嚥不可漱。
廬山二勝·開先漱玉亭
作者：蘇軾
朝代：宋

高巌下赤日，深谷來悲風。
擘開青玉峽，飛出兩白龍。
亂沫散霜雪，古潭摇清空。
餘流滑無聲，快瀉雙石谼。
我來不忍去，月出飛橋東。
蕩蕩白銀闕，沉沉水精宮。
願隨琴高生，脚踏赤鯶公。
手持白芙蕖，跳下清泠中。
弔天竺海月辯師三首·其一
作者：蘇軾
朝代：宋

欲尋遺跡强沾裳，本自無生可得亡。
今夜生公講堂月，滿庭依舊冷如霜。
弔天竺海月辯師三首·其三
作者：蘇軾
朝代：宋

欲訪浮雲起滅因，無緣却見夢中身。
安心好住王文度，此理何須更問人。
弔天竺海月辯師三首·其二
作者：蘇軾
朝代：宋

生死猶如臂屈伸，情鍾我輩一酸辛。
樂天不是蓬萊客，憑仗西方作主人。
弔徐德占
作者：蘇軾
朝代：宋

美人種松柏，欲使低映門。
栽培雖易長，流惡病其根。
哀哉歲寒姿，骯髒誰與論。
竟爲明所誤，不免刀斧痕。
一遭兒女污，始覺山林尊。
從來覓棟梁，未省傍籬藩。
南山隔秦嶺，千樹龍蛇奔。
大厦若畏傾，萬牛何足言。
不然老巌壑，合抱枝生孫。
死者不可悔，吾將遺後昆。
弔李臺卿
作者：蘇軾
朝代：宋

我初未識君，人以君爲笑。
垂頭老鸛雀，烟雨霾七竅。
敝衣來過我，危坐若持釣。
褚裒半面新，鬷蔑一語妙。
徐徐涉其瀾，極望不可徼。
却觀元嫵媚，士固難輕料。
看書眼如月，罅隙靡不照。
我老多遺忘，得君如再少。
從橫通雜藝，甚博且知要。
所恨言無文，至老幽不耀。
其生世莫識，已死誰復弔。
作詩遺故人，庶解俗子譙。
張作詩送硯反劍乃和其詩卒以劍歸之
作者：蘇軾
朝代：宋

贈君長鋏君當歌，每食無魚歎委蛇。
一朝得見暴公子，櫑具欲與冠爭峨。
豈比杜陵貧病叟，終日長鑱隨短蓑。
斬蛟刺虎老無力，带牛佩犢吏所訶。
故將換硯豈無意，恐君雕琢傷天和。
作詩反劍亦何謂，知君欲以詩相磨。
報章苦恨無好語，試向君硯求餘波。
詩成劍往硯應笑，那將屋漏供懸河。
張先生
作者：蘇軾
朝代：宋

熟視空堂竟不言，故應知我未天全。
肯來傳舍人皆說，能致先生子亦賢。
脫屣不妨眠糞屋，流澌爭看浴冰川。
士廉豈識桃椎妙，妄意稱量未必然。
張子野年八十五尚聞買妾述古令作詩
作者：蘇軾
朝代：宋

錦里先生自笑狂，莫欺九尺鬢眉蒼。
詩人老去鶑鶑在，公子歸來燕燕忙。
柱下相君猶有齒，江南刺史已無腸。
平生謬作安昌客，略遣彭宣到後堂。
張安道樂全堂
作者：蘇軾
朝代：宋

列子御風殊不惡，猶被莊生譏數數。
步兵飲酒中散琴，於此得全非至樂。
樂全居士全於天，維摩丈室空翛然。
平生痛飲今不飲，無琴不獨琴無弦。
我公天與英雄表，龍章鳳姿照魚鳥。
但令端委坐廟堂，北狄西戎談笑了。
如今老去苦思歸，小字親書寄我詩。
試問樂全全底事，無全何處更相虧。
張安道見示近詩
作者：蘇軾
朝代：宋

人物一衰謝，微言難重尋。
殷勤永嘉末，復聞正始音。
清談未足多，感時意殊深。
少年有奇志，欲和南風琴。
荒林蜩蚻亂，廢沼蛙蟈淫。
遂欲掩兩耳，臨文但噫瘖。
蕭然王郎子，來自緱山陰。
云見浮丘伯，吹簫明月岑。
遺聲落淮泗，蛟鼉爲悲吟。
願公正王度，祈招繼愔愔。
張寺丞益齋
作者：蘇軾
朝代：宋

張子作齋舍，而以益爲名。
吾聞諸夫子，求益非速成。
譬如遠遊客，日夜事征行。
今年適燕薊，明年走蠻荆。
東觀盡滄海，西涉渭與涇。
歸來閉戶坐，八方在軒庭。
又如學醫人，識病由飽更。
風雨晦明淫，跛躄瘖聾盲。
虛實在其脈，靜躁在其情。
榮枯在其色，壽夭在其形。
苟能閱千人，望見知死生。
爲學務日益，此言當自程。
爲道貴日損，此理在既盈。
願言書此詩，以爲益齋銘。
張庖民挽詞
作者：蘇軾
朝代：宋

東晉巾車令，西京執戟郎。
甘心向山水，結髮事文章。
故自輕千戶，何曾羨一囊。
天高鬼神惡，骨朽姓名芳。
庾嶺銘旌暗，秦淮舊宅荒。
吾詩不用刻，妙語有黄香。
張文裕挽詞
作者：蘇軾
朝代：宋

高才本出朝廷右，能事方推德業餘。
每見便聞曹植句，至今傳寶魏華書。
濟南名士新彫喪，劍外生祠已潔除。
欲寄西風兩行淚，依然喬木鄭公廬。
張無盡過黄州徐君猷爲守有四侍人姓爲孫姜閻齊適張夫人携其一往婿家既暮復還乃閻姬也最爲徐所寵因書絕句云
作者：蘇軾
朝代：宋

玉筍纖纖揭繡簾，一心偷看綠蘿尖。
使君三尺毬頭帽，須信從來只有簷。
張競辰永康所居萬卷堂
作者：蘇軾
朝代：宋

君家四壁如相如，卷藏天祿吞石渠。
豈惟鄴侯三萬軸，家有世南行祕書。
兒童拍手笑何事，笑人空腹談經義。
未許中郎得異書，且與揚雄說奇字。
清江縈山碧玉環，下有老龍千古閑。
知君好事家有酒，化爲老人夜扣關。
留侯之孫書滿腹，玉函寶方何用讀。
濠梁空復五車多，圯上從來一編足。
張近幾仲有龍尾子石硯以銅劍易之
作者：蘇軾
朝代：宋

我家銅劍如赤蛇，君家石硯蒼璧橢而漥。
君持我劍向何許，大明宮裏玉佩鳴衝牙。
我得君硯亦安用，雪堂窗下爾雅箋蟲蝦。
二物與人初不異，飄落高下隨風花。
蒯緱玉具皆外物，視草草玄無等差。
君不見秦趙城易璧，指圖睨柱相矜誇。
又不見二生妾換馬，驕鳴啜泣思其家。
不如無情兩相與，永以爲好譬之桃李與瓊華。
往在東武與人往反作粲字韵詩四首今黄魯直亦次韵見寄復和答之
作者：蘇軾
朝代：宋

苻堅破荆州，止獲一人半。
中郎老不遇，但喜識元歎。
我今獨何幸，文字厭奇玩。
又得天下才，相從百憂散。
陰求我輩人，規作林泉伴。
寧當待垂老，倉卒收一旦。
不見梁伯鸞，空對孟光案。
才難不其然，婦女厠周亂。
世豈無作者，於我如既盥。
獨喜誦君詩，咸韶音節緩。
夜光一已多，矧獲纍纍貫。
相思君欲瘦，不往我真懦。
吾儕眷微祿，寒夜把寸炭。
何時定相過，徑就我乎館。
飄然東南去，江水清且暖。
相與訪名山，微言師忍粲。
往富陽新城李節推先行三日留風水洞見待
作者：蘇軾
朝代：宋

春山磔磔鳴春禽，此間不可無我吟。
路長漫漫傍江浦，此間不可無君語。
金鯽池邊不見君，追君直過定山村。
路人皆言君未遠，騎馬少年清且婉。
風巌水穴舊聞名，只隔山溪夜不行。
溪橋曉溜浮梅萼，知君繫馬巌花落。
出城三日尚逶遲，妻孥怪駡歸何時。
世上小兒誇疾走，如君相待今安有。
往年宿瓜步夢中得小絕錄示謝民師
作者：蘇軾
朝代：宋

吳塞蒹葭空碧海，隋宮楊柳只金堤。
春風自恨無情水，吹得東流竟日西。
待旦
作者：蘇軾
朝代：宋

夢破山骨冷，扶桑未放曉。
披衣坐虛堂，缺月猶皎皎。
揚泉漱寒冽，激齒冰雪繞。
百體喜堅壯，萬象覺清悄。
簪履事朝謁，神魂飛窅渺。
龕燈蚌珠剖，爐穗玉繩裊。
浮念恍已消，真庭諒非杳。
須臾霽霞起，赫奕射林表。
高樹引凉蟬，深枝啅棲鳥。
二蟲彼何爲，逐動自紛擾。
悠悠天宇內，豈復論大小。
覆盎舞醯雞，濃昏恣飛繞。
定知達觀士，方寸常了了。
世無陶靖節，此樂知者少。
後十餘日復至
作者：蘇軾
朝代：宋

東君意淺著寒梅，千朵深紅未暇裁。
安得道人殷七七，不論時節遣花開。
徐使君分新火
作者：蘇軾
朝代：宋

臨臯亭中一危坐，三見清明改新火。
溝中枯木應笑人，鑽斫不然誰似我。
黄州使君憐久病，分我五更紅一朵。
從來破釜躍江魚，只有清詩嘲飯顆。
起携蠟炬遶空室，欲事烹煎無一可。
爲公分作無盡燈，照破十方昏暗鎖。
徐元用使君與其子端常邀僕與小兒過同游東山浮金堂戲作此詩
作者：蘇軾
朝代：宋

昔與徐使君，共賞錢塘春。
愛此小天竺，時來中聖人。
松如遷客老，酒似使君醇。
繫舟藤城下，弄月鐔江濱。
江月夜夜好，山雲朝朝新。
使君有令子，真是石麒麟。
我子乃散材，有如木輪囷。
二老白接䍦，兩郎烏角巾。
醉卧松下石，扶歸江上津。
浮橋半沒水，揭此碧鱗鱗。
徐君猷挽詞
作者：蘇軾
朝代：宋

一舸南游遂不歸，清江赤壁照人悲。
請看行路無從涕，盡是當年不忍欺。
雪後獨來栽柳處，竹間行復采茶時。
山城散盡樽前客，舊恨新愁只自知。
徐大正閑軒
作者：蘇軾
朝代：宋

冰蠶不知寒，火鼠不知暑。
知閑見閑地，已覺非閑侶。
君看東坡翁，懶散誰比數。
形骸墮醉夢，生事委塵土。
早眠不見燈，晚食或敧午。
卧看盜取氈，坐視麥漂雨。
語希舌頰强，行少腰脚僂。
五年黄州城，不蹋黄州鼓。
人言我閑客，置此閑處所。
問閑作何味，如眼不自睹。
頗訝徐孝廉，得閑能幾許。
介子願奉使，翁歸備文武。
應緣不耐閑，名字挂庭宇。
我詩爲閑作，更得不閑語。
君如汗血駒，轉盼略燕楚。
莫嫌鑾輅重，終勝鹽車苦。
徐州送交代仲達少卿
作者：蘇軾
朝代：宋

此身無用且東來，頼有江山慰不才。
舊尹未嫌衰廢久，清樽猶許再三開。
滿城遺愛知誰繼，極目扁舟挽不回。
歸去青雲還記否，交遊勝絕古城隈。
徑山道中次韵答周長官兼贈蘇寺丞
作者：蘇軾
朝代：宋

年來戰紛華，漸覺夫子勝。
欲求五畝宅，灑掃樂清浄。
學道恨日淺，問禪慚聽瑩。
聊爲山水行，遂此麋鹿性。
獨遊吾未果，覓伴誰復聽。
吾宗古遺直，窮達付前定。
餔糟醉方熟，灑面呼不醒。
奈何效燕蝠，屢欲爭晨暝。
不如從我遊，高論發犀柄。
溪南渡橫木，山寺稱小徑。
幽尋自茲始，歸路微月映。
南望功臣山，雲外盤飛磴。
三更渡錦水，再宿留石鏡。
緬懷周與李，能作洛生詠。
明朝三子至，詩律嚴號令。
籃輿置紙筆，得句輕千乘。
玲瓏苦奇秀，名實巧相稱。
九仙更幽絕，笑語千山應。
空巌側破甕，飛溜灑浮磬。
山前見虎迹，候吏鐃鼓競。
我生本艱奇，塵土滿釜甑。
山禽與野獸，知我久蹭蹬。
笑謂候吏還，遇虎我有命。
徑山雖云遠，行李稍可併。
頗訝王子猷，忽起山陰興。
但報菊花開，吾當理歸榜。
御史臺榆槐竹柏四首·柏
作者：蘇軾
朝代：宋

故園多珍木，翠柏如蒲葦。
幽囚無與樂，百日看不已。
時來拾流膠，未忍踐落子。
當年誰所種，少長與我齒。
仰視蒼蒼幹，所閱固多矣。
應見李將軍，膽落溫御史。
御史臺榆槐竹柏四首·榆
作者：蘇軾
朝代：宋

我行汴堤上，厭見榆陰綠。
千株不盈畝，斬伐同一束。
及居幽囚中，亦復見此木。
蠹皮溜秋雨，病葉埋牆曲。
誰言霜雪苦，生意殊未足。
坐待春風至，飛英覆空屋。
御史臺榆槐竹柏四首·槐
作者：蘇軾
朝代：宋

憶我初來時，草木向衰歇。
高槐雖驚秋，晚蟬猶抱葉。
淹留未云幾，離離見疏莢。
棲鴉寒不去，哀叫饑啄雪。
破巢带空枝，疏影挂殘月。
豈無兩翅羽，伴我此愁絕。
御史臺榆槐竹柏四首·竹
作者：蘇軾
朝代：宋

今日南風來，吹亂庭前竹。
低昂中音會，甲刃紛相觸。
蕭然風雪意，可折不可辱。
風霽竹已回，猗猗散青玉。
故山今何有，秋雨荒籬菊。
此君知健否，歸掃南軒綠。
復次放魚韵答趙承議陳教授
作者：蘇軾
朝代：宋

擾擾萬生同大塊，搶榆不羨培風背。
青丘已吞雲夢芥，黄河復繚天門带。
長譏韓子隘且陋，一飽鯨鯢何足膾。
東坡也是可憐人，披抉泥沙收細碎。
逝將歸休八節灘，又欲往釣七里瀨。
正似此魚逃網中，未與造物遊數外。
且將新句調二子，湖上秋高風月會。
爲君更喚木腸兒，脚扣兩舷歌小海。
復次韵謝趙景貺陳履常見和兼簡歐陽叔弼兄弟
作者：蘇軾
朝代：宋

能詩李長吉，識字揚子雲。
端能望此府，坐嘯獲兩君。
逝將江湖去，浮我五石樽。
眷焉復少留，尚爲世所醺。
或勸莫作詩，兒輩工織紋。
朱絃寄三歎，未害俗耳聞。
共尋兩歐陽，伐薪照黄昏。
是家有甘井，汲多終不渾。
循守臨行出小鬟復用前韵
作者：蘇軾
朝代：宋

學語雛鶑在柳陰，臨行呼出翠帷深。
通家不隔同年面，得路方知異日心。
趁著春衫游上苑，要求國手教新音。
嶺梅不用催歸騎，截𩍐須防舊所臨。
怡然以垂雲新茶見餉報以大龍團仍戲作小詩
作者：蘇軾
朝代：宋

妙供來香積，珍烹具大官。
揀芽分雀舌，賜茗出龍團。
曉日雲庵暖，春風浴殿寒。
聊將試道眼，莫作兩般看。
息壤詩
作者：蘇軾
朝代：宋

帝息此壤，以藩幽臺。
有神司之，隨取而培。
帝勅下民，無敢或開。
惟帝不言，以雷以雨。
惟民知之，幸帝之怒。
帝茫不知，誰敢以告。
帝怒不常，下土是震。
使民前知，是役於民。
無是墳者，誰取誰干。
惟其的之，是以射之。
悼朝雲
作者：蘇軾
朝代：宋

苗而不秀豈其天，不使童烏與我玄。
駐景恨無千歲藥，贈行惟有小乘禪。
傷心一念償前債，彈指三生斷後緣。
歸卧竹根無遠近，夜燈勤禮塔中仙。
惜花
作者：蘇軾
朝代：宋

吉祥寺中錦千堆，前年賞花真盛哉，道人勸我清明來。
腰鼓百面如春雷，打徹凉州花自開。
沙河塘上插花回，醉倒不覺吳兒咍。
豈知如今雙鬢摧，城西古寺沒蒿萊。
有僧閉門手自栽，千枝萬葉巧剪裁。
就中一叢何所似，馬瑙盤盛金縷杯。
而我食菜方清齋，對花不飲花應猜。
夜來雨雹如李梅，紅殘綠暗吁可哀。
惠守詹君見和復次韵
作者：蘇軾
朝代：宋

已破誰能惜甑盆，頹然醉裏得全渾。
欲求公瑾一囷米，試滿莊生五石樽。
三杯卯困忘家事，萬戶春濃感國恩。
刺史不須要半道，籃輿未暇走山村。
惠山謁錢道人烹小龍團登絕頂望太湖
作者：蘇軾
朝代：宋

踏遍江南南岸山，逢山未免更流連。
獨携天上小團月，來試人間第二泉。
石路縈回九龍脊，水光翻動五湖天。
孫登無語空歸去，半嶺松聲萬壑傳。
惠崇春江晚景二首·其一
作者：蘇軾
朝代：宋

竹外桃花三兩枝，春江水暖鴨先知。
蔞蒿滿地蘆芽短，正是河豚欲上時。
惠崇春江晚景二首·其二
作者：蘇軾
朝代：宋

兩兩歸鴻欲破羣，依依還似北歸人。
遥知朔漠多風雪，更待江南半月春。
惠州近城數小山類蜀道春與進士許毅野步會意處飲之且醉作詩以記適參寥專使欲歸使持此以示西湖之上諸友庶使知予未嘗一日忘湖山也
作者：蘇軾
朝代：宋

夕陽飛絮亂平蕪，萬里春前一酒壺。
鐵化雙魚沉遠素，劍分二嶺隔中區。
花曾識面香仍好，鳥不知名聲自呼。
夢想平生消未盡，滿林烟月到西湖。
惠州靈惠院壁間畫一仰面向天醉僧云是蜀僧隠巒所作題詩於其下
作者：蘇軾
朝代：宋

直視無前氣吐虹，五湖三島在胸中。
相逢莫怪不相揖，只見山僧不見公。
感舊詩
作者：蘇軾
朝代：宋

床頭枕馳道，雙闕夜未央。
車轂鳴枕中，客夢安得長。
新秋入梧葉，風雨驚洞房。
獨行殘月影，悵焉感初凉。
筮仕記懷遠，謫居念黄岡。
一往三十年，此懷未始忘。
扣門呼阿同，安寢已太康。
青山映華髮，歸計三月糧。
我欲自汝陰，徑上潼江章。
想見冰盤中，石蜜與柿霜。
憐子遇明主，憂患已再嘗。
報國何時畢，我心久已降。
慈湖夾阻風五首·其一
作者：蘇軾
朝代：宋

捍索桅竿立嘯空，篙師酣寢浪花中。
故應菅蒯知心腹，弱纜能爭萬里風。
慈湖夾阻風五首·其三
作者：蘇軾
朝代：宋

我行都是退之詩，真有人家水半扉。
千頃桑麻在船底，空餘石髮掛魚衣。
慈湖夾阻風五首·其二
作者：蘇軾
朝代：宋

此生歸路愈茫然，無數青山水拍天。
猶有小船來賣餠，喜聞墟落在山前。
慈湖夾阻風五首·其五
作者：蘇軾
朝代：宋

卧看落月橫千丈，起喚清風得半帆。
且並水村敧側過，人間何處不巉巌。
慈湖夾阻風五首·其四
作者：蘇軾
朝代：宋

日輪亭午汗珠融，誰識南訛長養功。
暴雨過雲聊一快，未妨明月却當空。
慈雲四景·娑羅樹
作者：蘇軾
朝代：宋

誰從五竺國，分得一枝來。
秀出重樓外，專除世上埃。
慈雲四景·甘露泉
作者：蘇軾
朝代：宋

階下有龍潭，一泓寒且碧。
不須撫兩掌，流出仙人液。
慈雲四景·白雲居
作者：蘇軾
朝代：宋

禪居何所有，戶牖白雲分。
直待譚玄後，相隨花雨紛。
慈雲四景·鸚鵡院
作者：蘇軾
朝代：宋

古院楓篁裏，寥寥隔市喧。
仙禽發異響，驚起老僧禪。
慶源宣義王丈以累舉得官爲洪雅主簿雅州戶掾遇吏民如家人人安樂之既謝事居眉之青神瑞草橋放懷自得有書來求紅带既以遺之且作詩爲戲請黄魯直秦少游各爲賦一首爲老人光華
作者：蘇軾
朝代：宋

青衫半作霜葉枯，遇民如兒吏如奴。
吏民莫作官長看，我是識字耕田夫。
妻啼兒號刺史怒，時有野人來挽鬚。
拂衣自注下下考，芋魁飯豆吾豈無。
歸來瑞草橋邊路，獨遊還佩平生壺。
慈姥巌前自喚渡，青衣江畔人爭扶。
今年蠶市數州集，中有遺民懷袴襦。
邑中之黔相指似，白髯紅带老不癯。
我欲西歸卜鄰舍，隔牆拊掌容歌呼。
不學山王乘駟馬，回頭空指黄公壚。
憶江南寄純如五首·其一
作者：蘇軾
朝代：宋

楚水別來十載，蜀山望斷千重。
畢竟擬爲傖父，憑君說與吳儂。
憶江南寄純如五首·其三
作者：蘇軾
朝代：宋

人在畫屏中住，客依明月邊遊。
未卜柴桑舊宅，須乘五湖扁舟。
憶江南寄純如五首·其二
作者：蘇軾
朝代：宋

湖目也堪供眼，木奴自足爲生。
若話三吳勝事，不惟千里蓴羹。
憶江南寄純如五首·其五
作者：蘇軾
朝代：宋

弱累已償俗盡，老身將伴僧居。
未許季鷹高潔，秋風直爲鱸魚。
憶江南寄純如五首·其四
作者：蘇軾
朝代：宋

生計曾無聚沫，孤蹤謾有清風。
治産猶嫌范蠡，携孥頗笑梁鴻。
憶黄州梅花五絕·其一
作者：蘇軾
朝代：宋

邾城山下梅花樹，臘月江風好在無。
爭似姑山尋綽約，四時常見雪肌膚。
憶黄州梅花五絕·其三
作者：蘇軾
朝代：宋

雖老于梅心未衰，今朝誰贈楚江枝。
旋傾尊酒臨清影，正是吳姬一笑時。
憶黄州梅花五絕·其二
作者：蘇軾
朝代：宋

一枝價重萬瓊琚，直恐姑山雪不如。
盡愛丹鉛競時好，不如風雪養天姝。
憶黄州梅花五絕·其五
作者：蘇軾
朝代：宋

玉琢青枝蕊綴金，仙肌不怕苦寒侵。
淮陽城裏娟娟月，樊口江邊耿耿參。
憶黄州梅花五絕·其四
作者：蘇軾
朝代：宋

不用相催已白頭，一生判却見花羞。
揚州何遜吟情苦，不枉清香與破愁。
懷仁令陳德任新作占山亭二絕·其一
作者：蘇軾
朝代：宋

尚父提封海岱間，南征惟到穆陵關。
誰知海上詩狂客，占得膠西一半山。
懷仁令陳德任新作占山亭二絕·其二
作者：蘇軾
朝代：宋

我是膠西舊使君，此山仍合與君分。
故應竊比山中相，時作新詩寄白雲。
懷西湖寄晁美叔同年
作者：蘇軾
朝代：宋

西湖天下景，游者無愚賢。
淺深隨所得，誰能識其全。
嗟我本狂直，早爲世所捐。
獨專山水樂，付與寧非天。
三百六十寺，幽尋遂窮年。
所至得其妙，心知口難傳。
至今清夜夢，耳目餘芳鮮。
君持使者節，風采爍雲煙。
清流與碧巘，安肯爲君妍。
胡不屏騎從，暫借僧榻眠。
讀我壁間詩，清凉洗煩煎。
策杖無道路，直造意所便。
應逢古漁父，葦間自延緣。
問道若有得，買魚勿論錢。
戎州
作者：蘇軾
朝代：宋

亂山圍古郡，市易带群蠻。
瘦嶺春耕少，孤城夜漏閑。
往時邊有警，征馬去無還。
自頃方從化，年來亦款關。
頗能貪漢布，但未脫金鐶。
何足爭强弱，吾民盡玉顔。
成伯家宴造坐無由輒欲效顰而酒已盡入夜不欲煩擾戲作小詩求數酌而已
作者：蘇軾
朝代：宋

道士令嚴難繼和，僧伽帽小却空迴。
隔籬不喚鄰翁飲，抱甕須防吏部來。
成伯席上贈所出妓川人楊姐
作者：蘇軾
朝代：宋

坐來真箇好相宜，深注脣兒淺畫眉。
須信楊家佳麗種，洛川自有浴妃池。
成都進士杜暹伯升出家名法通往來吳中
作者：蘇軾
朝代：宋

欲識當年杜伯升，飄然雲水一孤僧。
若教俯首隨韁鎖，料得如今似我能。
戚氏
作者：蘇軾
朝代：宋

玉龜山。東皇靈媲統群仙。絳闕岧嶢，翠房深迥，倚霏煙。幽閒。志蕭然。金城千里鎖嬋娟。當時穆滿巡狩。翠華曾到海西邊。風露明霽，鯨波極目，勢浮輿蓋方圓。正迢迢麗日。玄圃清寂，瓊草芊綿。爭解繡勒香韉。鸞輅駐蹕，八馬戲芝田。瑤池近、畫樓隱隱，翠鳥翩翩。肆華筵。間作脆管鳴弦。宛若帝所鈞天。稚顏皓齒，綠髮方瞳，圓極恬淡高妍。盡倒瓊壺酒，獻金鼎藥，固大椿年。縹緲飛瓊妙舞，命雙成、奏曲醉留連。雲璈韻響瀉寒泉。浩歌暢飲，斜月低河漢。漸漸綺霞、天際紅深淺。動歸思、回首塵寰。爛漫遊、玉輦東還。杏花風、數里響鳴鞭。望長安路，依稀柳色，翠點春妍。
戲作切語竹詩
作者：蘇軾
朝代：宋

隠約安幽奧，蕭騷雪藪西。
交加工結構，茂密渺冥迷。
引葉油雲遠，攢叢聚族齊。
奔鞭迸壁背，脫籜吐天梯。
烟篠散孫息，高竿拱桷枅。
漏闌零露落，庭度獨蜩啼。
掃洗修纖筍，窺看詰曲溪。
玲瓏綠醽醴，邂逅盍閑携。
戲作種松
作者：蘇軾
朝代：宋

我昔少年日，種松滿東岡。
初移一寸根，瑣細如插秧。
二年黄茅下，一一攢麥芒。
三年出蓬艾，滿山散牛羊。
不見十餘年，想作龍蛇長。
夜風波浪碎，朝露珠璣香。
我欲食其膏，已伐百本桑。
人事多乖迕，神藥竟渺茫。
朅來齊安野，夾路鬚髯蒼。
會開龜蛇窟，不惜斤斧瘡。
縱未得茯苓，且當拾流肪。
釜盎百出入，皎然散飛霜。
槁死三彭仇，澡換五穀腸。
青骨凝綠髓，丹田發幽光。
白髮何足道，要使雙瞳方。
却後五百年，騎鶴還故鄉。
戲作賈梁道詩
作者：蘇軾
朝代：宋

嵇紹似康爲有子，郗超叛鑒是無孫。
如今更恨賈梁道，不殺公閭殺子元。
戲作鮰魚一絕
作者：蘇軾
朝代：宋

粉紅石首仍無骨，雪白河㹠不藥人。
寄語天公與河伯，何妨乞與水精鱗。
戲周正孺二絕·其一
作者：蘇軾
朝代：宋

折臂三公未可知，會當千鎰訪權奇。
勸君鬻駱猶閑事，腸斷閨中楊柳枝。
戲周正孺二絕·其二
作者：蘇軾
朝代：宋

天廐新頒玉鼻騂，故人共敝亦常情。
相如雖老猶能賦，換馬還應繼二生。
戲和正輔一字韵
作者：蘇軾
朝代：宋

故居劍閣隔錦官，柑果薑蕨交荆菅。
奇孤甘挂汲古綆，僥覬敢揭鈎金竿。
已歸耕稼供藁秸，公貴幹蠱高巾冠。
改更句格各謇吃，姑固狡獪加間關。
戲子由
作者：蘇軾
朝代：宋

宛丘先生長如丘，宛丘學舍小如舟。
常時低頭誦經史，忽然欠伸屋打頭。
斜風吹帷雨注面，先生不愧旁人羞。
任從飽死笑方朔，肯爲雨立求秦優。
眼前勃蹊何足道，處置六鑿須天游。
讀書萬卷不讀律，致君堯舜知無術。
勸農冠蓋鬧如雲，送老虀鹽甘似蜜。
門前萬事不挂眼，頭雖長低氣不屈。
餘杭別駕無功勞，畫堂五丈容旂旄。
重樓跨空雨聲遠，屋多人少風騷騷。
平生所慚今不恥，坐對疲氓更鞭箠。
道逢陽虎呼與言，心知其非口諾唯。
居高志下真何益，氣節消縮今無幾。
文章小技安足程，先生別駕舊齊名。
如今衰老俱無用，付與時人分重輕。
戲書吳江三賢畫像三首·其一
作者：蘇軾
朝代：宋

誰將射御教吳兒，長笑申公爲夏姬。
却遣姑蘇有麋鹿，更憐夫子得西施。
戲書吳江三賢畫像三首·其三
作者：蘇軾
朝代：宋

千首文章二頃田，囊中未有一錢看。
却因養得能言鴨，驚破王孫金彈丸。
戲書吳江三賢畫像三首·其二
作者：蘇軾
朝代：宋

浮世功勞食與眠，季鷹真得水中仙。
不須更說知機早，直爲鱸魚也自賢。
戲書李伯時畫御馬好頭赤
作者：蘇軾
朝代：宋

山西戰馬饑無肉，夜嚼長稭如嚼竹。
蹄間三丈是徐行，不信天山有坑谷。
豈如廐馬好頭赤，立仗歸來卧斜日。
莫教優孟卜葬地，厚衣薪槱入銅歷。
戲用晁補之韵
作者：蘇軾
朝代：宋

昔我嘗陪醉翁醉，今君但吟詩老詩。
清詩咀嚼那得飽，瘦竹瀟灑令人饑。
試問鳳凰饑食竹，何如駑馬肥苜蓿。
知君忍饑空誦詩，口頰瀾翻如布穀。
戲答佛印
作者：蘇軾
朝代：宋

遠公沽酒飲陶潛，佛印燒豬待子瞻。
採得百花成蜜後，不知辛苦爲誰甜。
戲答王都尉傳柑
作者：蘇軾
朝代：宋

侍史傳柑玉座傍，人間草木盡天漿。
寄與維摩三十顆，不知薝蔔是餘香。
戲詠饊子贈鄰嫗
作者：蘇軾
朝代：宋

纖手搓來玉色勻，碧油煎出嫩黄深。
夜來春睡知輕重，壓匾佳人纏臂金。
戲贈
作者：蘇軾
朝代：宋

惆悵沙河十里春，一番花老一番新。
小樓依舊斜陽裏，不見樓中垂手人。
戲贈孫公素
作者：蘇軾
朝代：宋

披扇當年笑溫嶠，握刀晚歲戰劉郎。
不須戚戚如馮衍，便與時時說李陽。
戲贈田辨之琴姬
作者：蘇軾
朝代：宋

流水隨弦滑，清風入指寒。
坐中有狂客，莫近繡簾彈。
戲贈秀老
作者：蘇軾
朝代：宋

拆却相公庵，泥却駙馬竹。
天下人總知，流入傳燈錄。
戲贈虔州慈雲寺鑑老
作者：蘇軾
朝代：宋

居士無塵堪洗沐，道人有句借宣揚。
窗間但見蠅鑽紙，門外惟聞佛放光。
遍界難藏真薄相，一絲不挂且逢場。
却須重說圓通偈，千眼熏籠是法王。
戲足柳公權聯句
作者：蘇軾
朝代：宋

人皆苦炎熱，我愛夏日長。
薰風自南來，殿閣生微凉。
一爲居所移，苦樂永相忘。
願言均此施，清陰分四方。
戴道士得四字代作
作者：蘇軾
朝代：宋

少小家江南，寄跡方外士。
偶隨白雲出，賣藥彭城市。
雪霜侵鬢髮，塵土污冠袂。
頼此三尺桐，中有山水意。
自從夷夏亂，七絲久已棄。
心知鹿鳴三，不及胡琴四。
使君獨慕古，嗜好與衆異。
共弔桓魋宮，一灑孟嘗淚。
歸來鎖塵匣，獨對斷絃喟。
挂名石壁間，寂寞千歲事。
扇
作者：蘇軾
朝代：宋

團扇經秋似敗荷，丹青彷彿舊松蘿。
一時用捨非吾事，舉世炎時奈爾何。
扶風天和寺
作者：蘇軾
朝代：宋

遠望若可愛，朱欄碧瓦溝。
聊爲一駐足，且慰百回頭。
水落見山石，塵高昏市樓。
臨風莫長嘯，遺響浩難收。
捕蝗至浮雲嶺山行疲苶有懷子由弟二首·其一
作者：蘇軾
朝代：宋

西來烟障塞空虛，灑徧秋田雨不如。
新法清平那有此，老身窮苦自招渠。
無人可訴烏銜肉，憶弟難憑犬附書。
自笑迂疏皆此類，區區猶欲理蝗餘。
捕蝗至浮雲嶺山行疲苶有懷子由弟二首·其二
作者：蘇軾
朝代：宋

霜風漸欲作重陽，熠熠溪邊野菊黄。
久廢山行疲犖确，尚能村醉舞淋浪。
獨眠林下夢魂好，回首人間憂患長。
殺馬毀車從此逝，子來何處問行藏。
採桑子
作者：蘇軾
朝代：宋

多情多感仍多病，多景樓中。尊酒相逢。樂事回頭一笑空。停杯且聽琵琶語，細拈輕攏。醉臉春融。斜照江天一抹紅。
携妓樂游張山人園
作者：蘇軾
朝代：宋

大杏金黄小麥熟，墜巢乳鵲拳新竹。
故將俗物惱幽人，細馬紅粧滿山谷。
提壺勸酒意雖重，杜鵑催歸聲更速。
酒闌人散却關門，寂歷斜陽挂疏木。
擷菜
作者：蘇軾
朝代：宋

秋來霜露滿東園，蘆菔生兒芥有孫。
我與何曾同一飽，不知何苦食雞豚。
攓雲篇
作者：蘇軾
朝代：宋

物役會有時，星言從高駕。
道逢南山雲，欻吸如電過。
竟誰使令之，衮衮從空下。
龍移相排拶，鳳舞或頹亞。
散爲東郊霧，凍作枯樹稼。
或飛入吾車，偪仄礙肘胯。
摶取置笥中，提携返茅舍。
開緘乃放之，掣去仍變化。
雲兮汝歸山，無使達官怕。
故周茂叔先生濂溪
作者：蘇軾
朝代：宋

世俗眩名實，至人疑有無。
怒移水中蟹，愛及屋上烏。
坐令此溪水，名與先生俱。
先生本全德，廉退乃一隅。
因拋彭澤米，偶似西山夫。
遂即世所知，以爲溪之呼。
先生豈我輩，造物乃其徒。
應同柳州柳，聊使愚溪愚。
故李誠之待制六丈挽詞
作者：蘇軾
朝代：宋

青青一寸松，中有梁棟姿。
天驥墮地走，萬里端可期。
世無阿房宮，下建五丈旂。
又無穆天子，西征燕瑶池。
才大古難用，老死亦其宜。
丈夫恐不免，豈患莫己知。
公如松與驥，少小稱偉奇。
俯仰自廊廟，笑談無羌夷。
清朝竟不用，白首仍憂時。
願斬橫行將，請烹乾沒兒。
言雖不見省，坐折姦雄窺。
嗟我去公久，江湖生白髭。
歸來耆舊盡，零落存者誰。
比公嵇中散，龍性不可羈。
疑公李北海，慷慨多雄詞。
淒涼五君詠，沉痛八哀詩。
邪正久乃明，人今屬公思。
九原不可作，千古有餘悲。
數日前夢一僧出二鏡求詩僧以鏡置日中其影甚異其一如芭蕉其一如蓮花夢中與作詩
作者：蘇軾
朝代：宋

君家有二鏡，光景如湛盧。
或長如芭蕉，或圓如芙蕖。
飛電著子壁，明月入我廬。
月下合三璧，日月跳明珠。
問子是非我，我是非文殊。
數日前夢人示余一卷文字大略若諭馬者用吃蹶兩字夢中甚賞之覺而忘其餘戲作數語足之
作者：蘇軾
朝代：宋

天驥雖老，舉鞭脫逸。
交馳蟻封，步中衡石。
旁睨駑駘，豐肉滅節。
徐行方軌，動輒吃蹶。
天資相絕，未易致詰。
文登蓬萊閣下石壁千丈爲海浪所戰時有碎裂淘灑歲久皆圓熟可愛土人謂此彈子渦也取數百枚以養石菖蒲且作詩遺垂慈堂老人
作者：蘇軾
朝代：宋

蓬萊海上峰，玉立色不改。
孤根捍滔天，雲骨有破碎。
陽侯殺廉角，陰火發光彩。
纍纍彈丸間，瑣細成珠琲。
閻浮一漚耳，真妄果安在。
我持此石歸，袖中有東海。
垂慈老人眼，俯仰了大塊。
置之盆盎中，日與山海對。
明年菖蒲根，連絡不可解。
倘有蟠桃生，旦暮猶可待。
文與可有詩見寄云待將一段鵝溪絹掃取寒梢萬尺長次韵答之
作者：蘇軾
朝代：宋

爲愛鵝溪白繭光，掃殘雞距紫毫芒。
世間那有千尋竹，月落庭空影許長。
新城道中二首·其一
作者：蘇軾
朝代：宋

東風知我欲山行，吹斷檐間積雨聲。
嶺上晴雲披絮帽，樹頭初日挂銅鉦。
野桃含笑竹籬短，溪柳自摇沙水清。
西崦人家應最樂，煮芹燒筍餉春耕。
新城道中二首·其二
作者：蘇軾
朝代：宋

身世悠悠我此行，溪邊委轡聽溪聲。
散材畏見搜林斧，疲馬思聞卷旆鉦。
細雨足時茶戶喜，亂山深處長官清。
人間岐路知多少，試向桑田問耦耕。
新城陳氏園次晁補之韵
作者：蘇軾
朝代：宋

荒凉廢圃秋，寂歷幽花晚。
山城已窮僻，況與城相遠。
我來亦何事，徙倚望雲巘。
不見苦吟人，清樽爲誰滿。
新居
作者：蘇軾
朝代：宋

朝陽入北林，竹樹散疏影。
短籬尋丈間，寄我無窮境。
舊居無一席，逐客猶遭屏。
結茅得茲地，翳翳村巷永。
數朝風雨凉，畦菊發新穎。
俯仰可卒歲，何必謀二頃。
新年五首·其一
作者：蘇軾
朝代：宋

曉雨暗人日，春愁連上元。
水生挑菜渚，煙濕落梅村。
小市人歸盡，孤舟鶴踏翻。
猶堪慰寂寞，漁火亂黄昏。
新年五首·其三
作者：蘇軾
朝代：宋

海國空自暖，春山無限清。
冰溪結瘴雨，雪菌到江城。
更待輕雷發，先催凍筍生。
豐湖有藤菜，似可敵蓴羹。
新年五首·其二
作者：蘇軾
朝代：宋

北渚集羣鷺，新年何所之。
盡歸喬木寺，分占結巢枝。
生物會有役，謀生各及時。
何當禁畢弋，看引雪衣兒。
新年五首·其五
作者：蘇軾
朝代：宋

荔子幾時熟，花頭今已繁。
探春先揀樹，買夏欲論園。
居士常携客，參軍許叩門。
明年更有味，懷抱带諸孫。
新年五首·其四
作者：蘇軾
朝代：宋

小邑浮橋外，青山石岸東。
茶槍燒後有，麥浪水前空。
萬戶不禁酒，三年真識翁。
結茅來此住，歲晚有無同。
新渠詩·其一
作者：蘇軾
朝代：宋

新渠之水，其來舒舒。
溢流於野，至於通衢。
渠成如神，民始不知。
問誰爲之，邦君趙侯。
新渠詩·其三
作者：蘇軾
朝代：宋

新渠之民，自淮及潭。
挈其婦姑，或走而顛。
王命趙侯，宥我新民。
無與王事，以訖七年。
新渠詩·其二
作者：蘇軾
朝代：宋

新渠之田，在渠左右。
渠來奕奕，如赴如湊。
如雲斯積，如屋斯溜。
嗟唐之人，始識秔稌。
新渠詩·其五
作者：蘇軾
朝代：宋

築室於唐，孔碩且堅。
生爲唐民，飽粥與饘。
死葬於唐，祭有雞豚。
天子有命，我惟爾安。
新渠詩·其四
作者：蘇軾
朝代：宋

侯謂新民，爾既來止。
其歸爾邑，告爾鄰里。
良田千萬，爾擇爾取。
爾耕爾食，遂爲爾有。
新渡寺席上次趙景貺陳履常韵送歐陽叔弼比來諸君唱和叔弼但袖手傍睨而已臨別忽出一篇頗有淵明風致坐皆驚歎
作者：蘇軾
朝代：宋

神屠不目全，妙額惟粧半。
更刀乃族庖，倚市必醜悍。
平生魏公籌，忽斲郢人墁。
詩書亦何用，適道須此館。
多言雖數窮，微中或排難。
子詩如清風，翏翏發將旦。
胡爲久閉匿，綺語真自患。
許時笑我癡，隔屋相詠歎。
竟識彥道不，絕叫呼百萬。
清朝固多士，人門子皆冠。
莫言清潁水，從此隔河漢。
異時我獨來，得魚楊柳貫。
持歸不忍食，尺素解凄斷。
中有清圓句，銅丸飛柘彈。
春愁結凌凘，正待一笑泮。
百篇倘寄我，呻吟鄭人緩。
新渡寺送任仲微
作者：蘇軾
朝代：宋

春陰欲落雪，野氣方升雲。
我游清潁尾，想見翠被君。
古來聚散地，與子復言分。
倦游安稅駕，瘦田失歸耘。
獨宿古寺中，荒雞亂鳴羣。
送子以曉角，幽幽醒時聞。
新灘
作者：蘇軾
朝代：宋

扁舟轉山曲，未至已先驚。
白浪橫江起，槎牙似雪城。
番番從高來，一一投澗坑。
大魚不能上，暴鬣灘下橫。
小魚散復合，瀺灂如遭烹。
鸕鷀不敢下，飛過兩翅輕。
白鷺誇瘦捷，插脚還敧傾。
區區舟上人，薄技安敢呈。
只應灘頭廟，頼此牛酒盈。
新灘阻風
作者：蘇軾
朝代：宋

北風吹寒江，來自兩山口。
初聞似摇扇，漸覺平沙走。
飛雲滿巌谷，舞雪穿窗牖。
灘下三日留，識盡灘前叟。
孤舟倦鴉軋，短纜困牽揉。
嘗聞不終朝，今此獨何久。
只應留遠人，此意固亦厚。
吾今幸無事，閉戶爲飲酒。
新茶送簽判程朝奉以饋其母有詩相謝次韵答之
作者：蘇軾
朝代：宋

縫衣付與溧陽尉，舍肉懷歸潁谷封。
聞道平反供一笑，會須難老待千鍾。
火前試焙分新胯，雪裏頭綱輟賜龍。
從此升堂是兄弟，一甌林下記相逢。
新葺小園二首·其一
作者：蘇軾
朝代：宋

短竹蕭蕭倚北牆，斬茅披棘見幽芳。
使君尚許分池綠，鄰舍何妨借樹凉。
亦有杏花充窈窕，更煩鶑舌奏鏗鏘。
身閑酒美誰來勸，坐看花光照水光。
新葺小園二首·其二
作者：蘇軾
朝代：宋

三年輒去豈無鄉，種樹穿池亦漫忙。
暫賞不須心汲汲，再來惟恐鬢蒼蒼。
應成庾信吟枯柳，誰記山公醉夕陽。
去後莫憂人剪伐，西鄰幸許庇甘棠。
新釀桂酒
作者：蘇軾
朝代：宋

搗香篩辣入瓶盆，盎盎春溪带雨渾。
收拾小山藏社甕，招呼明月到芳樽。
酒材已遣門生致，菜把仍叨地主恩。
爛煮葵羹斟桂醑，風流可惜在蠻村。
於潛令刁同年野翁亭
作者：蘇軾
朝代：宋

山翁不出山，溪翁長在溪。
不如野翁來往溪山間，上友麋鹿下鳧鷖。
問翁何所樂，三年不去煩推擠。
翁言此間亦有樂，非絲非竹非蛾眉。
山人醉後鐵冠落，溪女笑時銀櫛低。
我來觀政問風謠，皆云吠犬足生氂。
但恐此翁一旦捨此去，長使山人索寞溪女啼。
於潛僧綠筠軒
作者：蘇軾
朝代：宋

可使食無肉，不可使居無竹。
無肉令人瘦，無竹令人俗。
人瘦尚可肥，俗士不可醫。
旁人笑此言，似高還似癡。
若對此君仍大嚼，世間那有揚州鶴。
於潛女
作者：蘇軾
朝代：宋

青裙縞袂於潛女，兩足如霜不穿屨。
{舟奢}沙鬢髮絲穿柠，蓬沓障前走風雨。
老濞宮粧傳父祖，至今遺民悲故主。
苕溪楊柳初飛絮，照溪畫眉渡溪去。
逢郎樵歸相媚嫵，不信姬姜有齊魯。
日日出東門
作者：蘇軾
朝代：宋

日日出東門，步尋東城游。
城門抱關卒，笑我此何求。
我亦無所求，駕言寫我憂。
意適忽忘返，路窮乃歸休。
懸知百歲後，父老說故侯。
古來賢達人，此路誰不由。
百年寓華屋，千載歸山丘。
何事羊公子，不肯過西州。
明日南禪和詩不到故重賦數珠篇以督之二首·其一
作者：蘇軾
朝代：宋

未來不可招，已過那容遣。
中間見在心，一一風輪轉。
自從一生二，巧歷莫能衍。
不如袖手坐，六用都懷卷。
風雷生謦欬，萬竅自號喘。
詩人思無邪，孟子內自反。
大珠分一月，細綆合兩繭。
纍然挂禪林，妙用夫豈淺。
明日南禪和詩不到故重賦數珠篇以督之二首·其二
作者：蘇軾
朝代：宋

朝來取飯化，乃是維摩遣。
全鋒雖未露，半藏已曾轉。
說有陋裴頠，談無笑王衍。
看經聊爾耳，遮眼初不卷。
三咤故自醒，一鷄何由喘。
請歸視故櫝，靜夜珠當反。
安居三十年，古衲磨山繭。
持珠尚默坐，豈是功用淺。
明日復以大魚爲饋重二十斤且求詩故復戲之
作者：蘇軾
朝代：宋

漢廷九尺人，誰似老方朔。
那將一寸金，令足三冬學。
餉魚欲自洗，鱗尾光卓犖。
我是騎鯨手，聊堪充鹿角。
明日重九亦以病不赴述古會再用前韵
作者：蘇軾
朝代：宋

月入秋幃病枕凉，霜飛夜簟故衾香。
可憐吹帽狂司馬，空對親舂老孟光。
不作雍容傾坐上，翻成骯髒倚門傍。
人間此會論今古，細看茱萸感歎長。
昔在九江與蘇伯固唱和其略曰我夢扁舟浮震澤雪浪橫空千頃白覺來滿眼是廬山倚天無數開青壁蓋實夢也昨日又夢伯固手持乳香嬰兒示予覺而思之蓋南華賜物也豈復與伯固相見於此耶今得來書知已在南華相待數日矣感歎不已故先寄此詩
作者：蘇軾
朝代：宋

扁舟震澤定何時，滿眼廬山覺又非。
春草池塘惠連夢，上林鴻雁子卿歸。
水香知是曹溪口，眼浄同看古佛衣。
不向南華結香火，此生何處是真依。
春夜
作者：蘇軾
朝代：宋

春宵一刻值千金，花有清香月有陰。
歌管樓臺聲細細，鞦韆院落夜沉沉。
春宵
作者：蘇軾
朝代：宋
体裁：七言绝句

春宵一刻值千金，花有清香月有陰。
歌管樓臺聲細細，鞦韆院落夜沈沈。
春帖子詞 太皇太后閣六首 其一
作者：蘇軾
朝代：宋

琱刻春何力，欣榮物自知。
發生雖有象，覆載本無私。
春帖子詞 太皇太后閣六首 其三
作者：蘇軾
朝代：宋

仗下春朝散，宮中晝漏稀。
兩廂休侍御，應下讀書幃。
春帖子詞 太皇太后閣六首 其二
作者：蘇軾
朝代：宋

小殿黄金榜，珠簾白玉鈎。
一聲雙日蹕，春色滿皇州。
春帖子詞 太皇太后閣六首 其五
作者：蘇軾
朝代：宋

共道十年無臘雪，且欣三白壓春田。
盡驅南畝扶犁手，稍發中都朽貫錢。
春帖子詞 太皇太后閣六首 其六
作者：蘇軾
朝代：宋

不獨清心能省事，應緣克己自銷兵。
傳聞塞外千君長，欲趁新年賀太平。
春帖子詞 太皇太后閣六首 其四
作者：蘇軾
朝代：宋

五日占雲十日風，憂勤終歲爲三農。
春來有喜何人見，好學神孫類祖宗。
春帖子詞 夫人閣四首 其一
作者：蘇軾
朝代：宋

綵勝鏤新語，酥盤滴小詩。
昇平多樂事，應許外庭知。
春帖子詞 夫人閣四首 其三
作者：蘇軾
朝代：宋

扶桑初日映簾昇，已覺銅瓶暖不冰。
七種共挑人日菜，千枝先剪上元燈。
春帖子詞 夫人閣四首 其二
作者：蘇軾
朝代：宋

細雨曉風柔，春聲入御溝。
已漂新荇沒，猶带斷冰流。
春帖子詞 夫人閣四首 其四
作者：蘇軾
朝代：宋

雪消鴛瓦已流凘，風暖犀盤尚鎮帷。
縹緲紫簫明月下，璧門桂影夜參差。
春帖子詞 皇太后閣六首 其一
作者：蘇軾
朝代：宋

寶冊瓊瑶重，新庭松桂香。
雪消春未動，碧瓦麗朝陽。
春帖子詞 皇太后閣六首 其三
作者：蘇軾
朝代：宋

朝罷金鋪掩，人閑寶瑟塵。
欲知慈儉德，書史樂青春。
春帖子詞 皇太后閣六首 其二
作者：蘇軾
朝代：宋

瑞日明天仗，仙雲擁壽山。
倚欄春晝永，金母在人間。
春帖子詞 皇太后閣六首 其五
作者：蘇軾
朝代：宋

彤史年來不絕書，三朝德化婦承姑。
宮中侍女減珠翠，雪裏貧民得袴襦。
春帖子詞 皇太后閣六首 其六
作者：蘇軾
朝代：宋

邊庭無事羽書稀，閑遣詞臣進小詩。
共助至尊歌喜事，今年春日得春衣。
春帖子詞 皇太后閣六首 其四
作者：蘇軾
朝代：宋

仙家日月本長閑，送臘迎春亦偶然。
翠管銀罌傳故事，金花綵勝作新年。
春帖子詞 皇太妃閣五首 其一
作者：蘇軾
朝代：宋

葦桃猶在戶，椒柏已稱觴。
歲美風先應，朝回日漸長。
春帖子詞 皇太妃閣五首 其三
作者：蘇軾
朝代：宋

孝心日奉東朝養，儉德應師大練風。
太史新年瞻瑞氣，四星明潤紫宮中。
春帖子詞 皇太妃閣五首 其二
作者：蘇軾
朝代：宋

甲觀開千柱，飛樓擢九層。
雪殘烏鵲喜，翔舞下觚稜。
春帖子詞 皇太妃閣五首 其五
作者：蘇軾
朝代：宋

東風弱柳萬絲垂，的皪殘梅尚一枝。
繭館乍欣蠶浴後，禖壇猶記燕來時。
春帖子詞 皇太妃閣五首 其四
作者：蘇軾
朝代：宋

九門挂月未催班，清禁風和玉漏閑。
崇慶早朝銀燭下，珮環聲在五雲間。
春帖子詞 皇帝閣六首 其一
作者：蘇軾
朝代：宋

靄靄龍旂色，琅琅木鐸音。
數行寬大詔，四海發生心。
春帖子詞 皇帝閣六首 其三
作者：蘇軾
朝代：宋

草木漸知春，萌芽處處新。
從今八千歲，合抱是靈椿。
春帖子詞 皇帝閣六首 其二
作者：蘇軾
朝代：宋

暘谷賓初日，清臺告協風。
願如風有信，長與日俱中。
春帖子詞 皇帝閣六首 其五
作者：蘇軾
朝代：宋

昨夜東風入律新，玉關知有受降人。
聖恩與解河湟凍，共得中原草木春。
春帖子詞 皇帝閣六首 其六
作者：蘇軾
朝代：宋

翰林職在明光裏，行樂詩成拜舞中。
不待驚開小桃杏，始知天子是天公。
春帖子詞 皇帝閣六首 其四
作者：蘇軾
朝代：宋

聖主憂民未解顔，天教瑞雪報豐年。
蒼龍挂闕農祥正，老稚相呼看藉田。
春日
作者：蘇軾
朝代：宋

鳴鳩乳燕寂無聲，日射西窗潑眼明。
午醉醒來無一事，只將春睡賞春晴。
春日與閑山居士小飲
作者：蘇軾
朝代：宋

一杯連坐兩髯棋，數片深紅入座飛。
十分瀲灧君休赤，且看桃花好面皮。
春菜
作者：蘇軾
朝代：宋

蔓菁宿根已生葉，韭芽戴土拳如蕨。
爛蒸香薺白魚肥，碎點青蒿凉餠滑。
宿酒初消春睡起，細履幽畦掇芳辣。
茵陳甘菊不負渠，鱠縷堆盤纖手抹。
北方苦寒今未已，雪底波稜如鐵甲。
豈如吾蜀富冬蔬，霜葉露芽寒更茁。
久拋松菊猶細事，苦筍江豚那忍說。
明年投劾徑須歸，莫待齒摇并髮脫。
昨見韓丞相言王定國今日玉堂獨坐有懷其人
作者：蘇軾
朝代：宋

晝卧玉堂上，微風舉輕紈。
銅瓶下碧井，百尺鳴飛瀾。
俯仰清夢餘，愛此一掬寒。
似予平生友，苦語凉肺肝。
秀眉玉兩頰，矯矯如翔鸞。
置之江淮交，清詩洗江湍。
紅鱗對白酒，信美非所安。
丞相功業成，還家酒杯寬。
人間有此客，折簡呼不難。
相將扣東閣，起舞盡餘歡。
昭君怨
作者：蘇軾
朝代：宋

誰作桓伊《三弄》。驚破綠窗幽夢。新月與愁煙。滿江天。欲去又還不去。明日落花飛絮。飛絮送行舟。水東流。
昭君村
作者：蘇軾
朝代：宋

昭君本楚人，艷色照江水。
楚人不敢娶，謂是漢妃子。
誰知去鄉國，萬里爲胡鬼。
人言生女作門楣，昭君當時憂色衰。
古來人事盡如此，反覆縱橫安可知。
是日偶至野人汪氏之居有神降於其室自稱天人李全字德通善篆字用筆奇妙而字不可識云天篆也與予言有所會者復作一篇仍用前韵
作者：蘇軾
朝代：宋

酒渴思茶漫扣門，那知竹裏是仙村。
已聞龜策通神語，更看龍蛇落筆痕。
色瘁形枯應笑屈，道存目擊豈非溫。
歸來獨掃空齋卧，猶恐微言入夢魂。
是日宿水陸寺寄北山清順僧二首·其一
作者：蘇軾
朝代：宋

草沒河堤雨暗村，寺藏修竹不知門。
拾薪煮藥憐僧病，掃地焚香浄客魂。
農事未休侵小雪，佛燈初上報黄昏。
年來漸識幽居味，思與高人對榻論。
是日宿水陸寺寄北山清順僧二首·其二
作者：蘇軾
朝代：宋

長嫌鐘鼓聒湖山，此境蕭條却自然。
乞食遶村真爲飽，無言對客本非禪。
披榛覓路衝泥入，洗足關門聽雨眠。
遥想後身窮賈島，夜寒應聳作詩肩。
是日自磻溪將往陽平憩於麻田青峰寺之下院翠麓亭
作者：蘇軾
朝代：宋

不到峰前寺，空來渭上村。
此亭聊可喜，修徑豈辭捫。
谷映朱欄秀，山含古木尊。
路窮驚石斷，林缺見河奔。
馬困嘶青草，僧留薦晚飧。
我來秋日午，旱久石床溫。
安得雲如蓋，能令雨瀉盆。
共看山下稻，凉葉晚翻翻。
是日至下馬磧憩於北山僧舍有閣曰懷賢南直斜谷西臨五丈原諸葛孔明所從出師也
作者：蘇軾
朝代：宋

南望斜谷口，三山如犬牙。
西觀五丈原，鬰屈如長蛇。
有懷諸葛公，萬騎出漢巴。
吏士寂如水，蕭蕭聞馬檛。
公才與曹丕，豈止十倍加。
顧瞻三輔間，勢若風捲沙。
一朝長星墜，竟使蜀婦髽。
山僧豈知此，一室老煙霞。
往事逐雲散，故山依渭斜。
客來空弔古，清淚落悲笳。
晚遊城西開善院泛舟暮歸二首·其一
作者：蘇軾
朝代：宋

晚照餘喬木，前村起夕烟。
棋聲虛閣上，酒味早霜前。
遠謫何須恨，來遊不偶然。
風光類吾土，乃是蜀江邊。
晚遊城西開善院泛舟暮歸二首·其二
作者：蘇軾
朝代：宋

放船江瀨淺，城郭近連村。
水檻松筠靜，市橋燈火繁。
誰家掛魚網，小舫繫柴門。
卜築計未定，何妨試買園。
景純復以二篇一言其亡兄與伯父同年之契一言今者唱酬之意仍次其韵·其一
作者：蘇軾
朝代：宋

靈壽扶來似孔光，感時懷舊一悲凉。
蟾枝不獨同攀桂，雞舌還應共賜香。
等是浮休無得喪，粗分憂樂有閑忙。
年來世事如波浪，鬰鬰誰知柏在岡。
景純復以二篇一言其亡兄與伯父同年之契一言今者唱酬之意仍次其韵·其二
作者：蘇軾
朝代：宋

屢把鉛刀齒步光，更遭華衮照厖凉。
蘇門山上莫長嘯，薝蔔林中無別香。
燭燼已殘終夜刻，槐花還似昔年忙。
背城借一吾何敢，慎莫樽前替戾岡。
景純見和復次韵贈之二首·其一
作者：蘇軾
朝代：宋

解組歸來道益光，坐看百物自炎凉。
捲簾堂上檀槽鬧，送客林間樺燭香。
淺量已愁當酒怯，非才猶覺和詩忙。
何人貪佩黄金印，千柱耽耽瑣北岡。
景純見和復次韵贈之二首·其二
作者：蘇軾
朝代：宋

人間膏火正爭光，每到藏春得暫凉。
多事始知田舍好，凶年偏覺野蔬香。
溪山勝畫徒能說，來往如梭爲底忙。
老去此身無處著，爲翁栽插萬松岡。
景貺履常屢有詩督叔弼季默倡和已許諾矣復以此句挑之
作者：蘇軾
朝代：宋

君家文律冠西京，旋築詩壇按酒兵。
袖手莫輕真將種，致師須得老門生。
明朝鄭伯降誰受，昨夜條侯壁已驚。
從此醉翁天下樂，還應一舉百觴傾。
暮歸
作者：蘇軾
朝代：宋

牛羊久已下，寂寞掩柴扉。
水鵲鳴城堞，飛螢上戟衣。
夜凉江海近，天闊斗牛微。
何日招舟子，寒江北渡歸。
曉至巴河口迎子由
作者：蘇軾
朝代：宋

去年御史府，舉動觸四壁。
幽幽百尺井，仰天無一席。
隔牆聞歌呼，自恨計之失。
留詩不忍寫，苦淚漬紙筆。
餘生復何幸，樂事有今日。
江流鏡面浄，烟雨輕羃羃。
孤舟如鳧鷖，點破千頃碧。
聞君在磁湖，欲見隔咫尺。
朝來好風色，旗脚西北擲。
行當中流見，笑眼清光溢。
此邦疑可老，修竹带泉石。
欲買柯氏林，茲謀待君必。
更漏子
作者：蘇軾
朝代：宋

水涵空，山照市。西漢二疏鄉里。新白髮，舊黃金。故人恩意深。海東頭，山盡處。自古客槎來去。槎有信，赴秋期。使君行不歸。
書丹元子所示李太白真
作者：蘇軾
朝代：宋

天人幾何同一漚，謫仙非謫乃其遊。
麾斥八極隘九州，化爲兩鳥鳴相酬。
一鳴一止三千秋，開元有道爲少留。
縻之不可矧肯求，西望太白橫峨岷。
眼高四海空無人，大兒汾陽中令君。
小兒天台坐忘身，平生不識高將軍。
手污吾足乃敢瞋，作詩一笑君應聞。
書劉君射堂
作者：蘇軾
朝代：宋

蘭玉當年刺史家，雙鞬馳射笑穿花。
而今白首閑驄馬，只有清樽照畫蛇。
寂寂小軒蛛網徧，陰陰垂柳雁行斜。
手柔弓燥春風後，置酒看君中戟牙。
書劉景文左藏所藏王子敬帖
作者：蘇軾
朝代：宋

家雞野鶩同登俎，春蚓秋蛇總入奩。
君家兩行十二字，氣壓鄴侯三萬籤。
書劉景文所藏宗少文一筆畫
作者：蘇軾
朝代：宋

宛轉回文錦，縈盈連理花。
何須郭忠恕，匹素畫繅車。
書寄韵
作者：蘇軾
朝代：宋

已將鏡鑷投諸地，喜見蒼顔白髮新。
歷數三朝軒冕客，色聲誰是獨完人。
書文與可墨竹
作者：蘇軾
朝代：宋

筆與子皆逝，詩今誰爲新。
空遺運斤質，却弔斷弦人。
書晁補之所藏與可畫竹三首·其一
作者：蘇軾
朝代：宋

與可畫竹時，見竹不見人。
豈獨不見人，嗒然遺其身。
其身與竹化，無窮出清新。
莊周世無有，誰知此疑神。
書晁補之所藏與可畫竹三首·其三
作者：蘇軾
朝代：宋

晁子拙生事，舉家聞食粥。
朝來又絕倒，諛墓得霜竹。
可憐先生盤，朝日照苜蓿。
吾詩固云爾，可使食無肉。
書晁補之所藏與可畫竹三首·其二
作者：蘇軾
朝代：宋

若人今已無，此竹寧復有。
那將春蚓筆，畫作風中柳。
君看斷崖上，瘦節蛟蛇走。
何時此霜竿，復入江湖手。
書晁說之考牧圖後
作者：蘇軾
朝代：宋

我昔在田間，但知羊與牛。
川平牛背穩，如駕百斛舟。
舟行無人岸自移，我卧讀書牛不知。
前有百尾羊，聽我鞭聲如鼓鼙。
我鞭不妄發，視其後者而鞭之。
澤中草木長，草長病牛羊。
尋山跨坑谷，騰趠筋骨强。
烟簑雨笠長林下，老去而今空見畫。
世間馬耳射東風，悔不長作多牛翁。
書普慈長老壁
作者：蘇軾
朝代：宋

普慈寺後千竿竹，醉裏曾看碧玉椽。
倦客再遊行老矣，高僧一笑故依然。
久參白足知禪味，苦厭黄公聒晝眠。
惟有兩株紅百葉，晚來猶得向人妍。
書李世南所畫秋景二首·其一
作者：蘇軾
朝代：宋

野水參差落漲痕，疏林敧倒出霜根。
扁舟一櫂歸何處，家在江南黄葉村。
書李世南所畫秋景二首·其二
作者：蘇軾
朝代：宋

人間斤斧日創夷，誰見龍蛇百尺姿。
不是溪山成獨往，何有解作挂猿枝。
書李公擇白石山房
作者：蘇軾
朝代：宋

偶尋流水上崔嵬，五老蒼顔一笑開。
若見謫仙煩寄語，康山頭白早歸來。
書李宗晟水簾圖
作者：蘇軾
朝代：宋

宗晟一軸水簾圖，寄與南舒李大夫。
未向林泉歸得去，炎天酷日且令無。
書林次中所得李伯時歸去來陽關二圖後·其一
作者：蘇軾
朝代：宋

不見何戡唱渭城，舊人空數米嘉榮。
龍眠獨識殷勤處，畫出陽關意外聲。
書林次中所得李伯時歸去來陽關二圖後·其二
作者：蘇軾
朝代：宋

兩本新圖寶墨香，樽前獨唱小秦王。
爲君翻作歸來引，不學陽關空斷腸。
書林逋詩後
作者：蘇軾
朝代：宋

吳儂生長湖山曲，呼吸湖光飲山綠。
不論世外隠君子，傭奴販婦皆冰玉。
先生可是絕俗人，神清骨冷無由俗。
我不識君曾夢見，瞳子瞭然光可燭。
遺篇妙字處處有，步遶西湖看不足。
詩如東野不言寒，書似留臺差少肉。
平生高節已難繼，將死微言猶可錄。
自言不作封禪書，更肯悲吟白頭曲。
我笑吳人不好事，好作祠堂傍修竹。
不然配食水仙王，一盞寒泉薦秋菊。
書泗州孫景山西軒
作者：蘇軾
朝代：宋

落日明孤塔，青山繞病身。
知君向西望，不愧塔中人。
書渾令公燕魚朝恩圖
作者：蘇軾
朝代：宋

咸寧英氣似汾陽，夜飲軍容出紅粧。
不須纏頭萬匹錦，知君未辦作呂强。
書焦山綸長老壁
作者：蘇軾
朝代：宋

法師住焦山，而實未嘗住。
我來輒問法，法師了無語。
法師非無語，不知所答故。
君看頭與足，本自安冠屨。
譬如長鬣人，不以長爲苦。
一旦或人問，每睡安所措。
歸來被上下，一夜無著處。
展轉遂達晨，意欲盡鑷去。
此言雖鄙淺，故自有深趣。
持此問法師，法師一笑許。
書王定國所藏烟江疊嶂圖
作者：蘇軾
朝代：宋

江上愁心千疊山，浮空積翠如雲烟。
山耶雲耶遠莫知，烟空雲散山依然。
但見兩崖蒼蒼暗絕谷，中有百道飛來泉。
縈林絡石隠復見，下赴谷口爲奔川。
川平山開林麓斷，小橋野店依山前。
行人稍度喬木外，漁舟一葉江吞天。
使君何從得此本，點綴毫末分清妍。
不知人間何處有此境，徑欲往買二頃田。
君不見武昌樊口幽絕處，東坡先生留五年。
春風摇江天漠漠，暮雲卷雨山娟娟。
丹楓翻鴉伴水宿，長松落雪驚晝眠。
桃花流水在人世，武陵豈必皆神仙。
江山清空我塵土，雖有去路尋無緣。
還君此畫三歎息，山中故人應有招我歸來篇。
書王定國所藏王晉卿畫著色山二首·其一
作者：蘇軾
朝代：宋

白髮四老人，何曾在商顔。
煩君紙上影，照我胸中山。
山中亦何有，木老土石頑。
正頼天日光，澗谷紛斕斑。
我心空無物，斯文何足關。
君看古井水，萬象自往還。
書王定國所藏王晉卿畫著色山二首·其二
作者：蘇軾
朝代：宋

君歸嶺北初逢雪，我亦江南五見春。
寄語風流王武子，三人俱是識山人。
書皇親畫扇
作者：蘇軾
朝代：宋

十年江海寄浮沉，夢繞江南黄葦林。
誰謂風流貴公子，筆端還有五湖心。
書破琴詩後
作者：蘇軾
朝代：宋

此身何物不堪爲，逆旅浮雲自不知。
偶見一張閑故紙，便疑身是永禪師。
書艾宣畫四首·杏花白鷴
作者：蘇軾
朝代：宋

天工剪刻爲誰妍，抱蕊游蜂自作團。
把酒惜春都是夢，不如閑客此閑看。
書艾宣畫四首·竹鶴
作者：蘇軾
朝代：宋

此君何處不相宜，況有能言老令威。
誰識長身古君子，猶將緇布緣深衣。
書艾宣畫四首·蓮龜
作者：蘇軾
朝代：宋

半脫蓮房露壓敧，綠荷深處有游龜。
只應翡翠蘭苕上，獨見玄夫曝日時。
書艾宣畫四首·黄精鹿
作者：蘇軾
朝代：宋

太華西南第幾峰，落花流水自重重。
幽人只采黄精去，不見春山鹿養茸。
書裙带絕句
作者：蘇軾
朝代：宋

任從酒滿翻香縷，不願書來繫綵箋。
半接西湖橫綠草，雙垂南浦拂紅蓮。
書辯才白雲堂壁
作者：蘇軾
朝代：宋

不辭清曉扣松扉，却值支公久不歸。
山鳥不鳴天欲雪，卷簾惟見白雲飛。
書鄢陵王主簿所畫折枝二首·其一
作者：蘇軾
朝代：宋

論畫以形似，見與兒童鄰。
賦詩必此詩，定非知詩人。
詩畫本一律，天工與清新。
邊鸞雀寫生，趙昌花傳神。
何如此兩幅，疏淡含精勻。
誰言一點紅，解寄無邊春。
書鄢陵王主簿所畫折枝二首·其二
作者：蘇軾
朝代：宋

瘦竹如幽人，幽花如處女。
低昂枝上雀，摇蕩花間雨。
雙翎决將起，衆葉紛自舉。
可憐採花蜂，清蜜寄兩股。
若人富天巧，春色入毫楮。
懸知君能詩，寄聲求妙語。
書雙竹湛師房二首·其一
作者：蘇軾
朝代：宋

我本西湖一釣舟，意嫌高屋冷颼颼。
羨師此室纔方丈，一炷清香盡日留。
書雙竹湛師房二首·其二
作者：蘇軾
朝代：宋

暮鼓朝鐘自擊撞，閉門孤枕對殘缸。
白灰旋撥通紅火，卧聽蕭蕭雨打窗。
書韓幹二馬
作者：蘇軾
朝代：宋

赤髯碧眼老鮮卑，回策如縈獨善騎。
赭白紫騮俱絕世，馬中湛岳有妍姿。
書韓幹牧馬圖
作者：蘇軾
朝代：宋

南山之下，汧渭之間，想見開元天寶年。
八坊分屯隘秦川，四十萬匹如雲烟。
騅駓駰駱驪騮騵，白魚赤兔騂皇䮧。
龍顱鳳頸獰且妍，奇姿逸德隠駑頑。
碧眼胡兒手足鮮，歲時剪刷供帝閑。
柘袍臨池侍三千，紅粧照日光流淵。
樓下玉螭吐清寒，往來蹙踏生飛湍。
衆工舐筆和朱鉛，先生曹霸弟子韓。
廐馬多肉尻脽圓，肉中畫骨誇尤難，金羈玉勒繡羅鞍。
鞭箠刻烙傷天全，不如此圖近自然。
平沙細草荒芊綿，驚鴻脫兔爭後先。
王良挾策飛上天，何必俯首服短轅。
書黁公詩後
作者：蘇軾
朝代：宋

黁公昔未化，來往淮山曲。
壽逾兩甲子，氣壓諸尊宿。
但嗟濁惡世，不受龍象蹴。
我來不及見，悵望空遺躅。
霜顱隠白毫，鎖骨埋青玉。
皆云似達摩，隻履還西竺。
壁間餘清詩，字勢頗拔俗。
爲吟五字偈，一洗凡眼肉。
書黄庭內景經尾
作者：蘇軾
朝代：宋

太上虛皇出靈篇，黄庭真人舞胎仙。
髯耆兩卿相後前，丱妙夾侍清且妍。
十有二神服銳堅，巍巍堂堂人中天。
問我何修果此緣，是心朝空夕了然，恐非其人世莫傳。
殿以二士蒼鵠騫，南隨道師歷山淵。
山人迎笑喜我還，問誰遣化老龍眠。
書黄筌畫翎毛花蝶圖二首·其一
作者：蘇軾
朝代：宋

短翎長喙喜喧卑，曳練雙翔亦自奇。
頼有黄鸝鬬嬛好，獨依蘚石立多時。
書黄筌畫翎毛花蝶圖二首·其二
作者：蘇軾
朝代：宋

綠陰青子已愁人，忍見中庭燕麥新。
怊悵劉郎今白首，時來看卷覓餘春。
書龍馬圖
作者：蘇軾
朝代：宋

先皇御馬三千匹，仗下曾騎玉駱驄。
金鼎丹成龍亦化，圉人空棧泣西風。
曹既見和復次韵
作者：蘇軾
朝代：宋

造物本兒嬉，風噫雷電笑。
誰令妄驚怪，失匕號萬竅。
人人走江湖，一一操網釣。
偶然連六鼇，便謂此手妙。
空令任公子，三歲蹲海徼。
長貧固不辭，一死實未料。
難將蓍草算，除用佛眼照。
何人嗣家學，恨子兒尚少。
嗟我與曹君，衰老世不要。
空言今無救，奇志後必耀。
吟君五字詩，義重千金弔。
收藏慎勿出，免使羣兒譙。
曹溪夜觀傳燈錄燈花落一僧字上口占
作者：蘇軾
朝代：宋

山堂夜岑寂，燈下看傳燈。
不覺燈花落，茶毗一箇僧。
會客有美堂周邠長官與數僧同泛湖往北山湖中聞堂上歌笑聲以詩見寄因和二首時周有服·其一
作者：蘇軾
朝代：宋

靄靄君詩似嶺雲，從來不許醉紅裙。
不知野屐穿山翠，惟見輕橈破浪紋。
頗憶呼盧袁彥道，難邀駡座灌將軍。
晚風落日元無主，不惜清凉與子分。
會客有美堂周邠長官與數僧同泛湖往北山湖中聞堂上歌笑聲以詩見寄因和二首時周有服·其二
作者：蘇軾
朝代：宋

載酒無人過子雲，掩關晝卧客書裙。
歌喉不共聽珠貫，醉面何因作纈紋。
僧侶且陪香火社，詩壇欲斂鸛鵝軍。
憑君遍遶湖邊寺，漲綠晴來已十分。
會雙竹席上奉答開祖長官
作者：蘇軾
朝代：宋

松柏蕭蕭滿故丘，知君懷抱尚悲秋。
算來九九無多日，唱著三三憶舊遊。
皓月徘徊應許共，清詩妙絕不容酬。
梅花社燕難相並，莫爲吳娘暗淚流。
會飲有美堂答周開祖湖上見寄
作者：蘇軾
朝代：宋

杜牧端來覓紫雲，狂言驚倒石榴裙。
豈知野客青筇杖，獨卧山僧白簟紋。
且向東臯伴王績，未遑南越弔終軍。
新詩過與佳人唱，從此應難減一分。
月兔茶
作者：蘇軾
朝代：宋

環非環，玦非玦，中有迷離玉兔兒。
一似佳人裙上月，月圓還缺缺還圓，此月一缺圓何年。
君不見鬥茶公子不忍鬥小團，上有雙銜綬带雙飛鸞。
月夜與客飲杏花下
作者：蘇軾
朝代：宋

杏花飛簾散餘春，明月入戶尋幽人。
褰衣步月踏花影，炯如流水涵青蘋。
花間置酒清香發，爭挽長條落香雪。
山城酒薄不堪飲，勸君且吸杯中月。
洞簫聲斷月明中，惟憂月落酒杯空。
明朝捲地春風惡，但見綠葉棲殘紅。
月華寺
作者：蘇軾
朝代：宋

天公胡爲不自憐，結土融石爲銅山。
萬人採斲富媼泣，祇有金帛資豪姦。
脫身獻佛意可料，一瓦坐待千金還。
月華三火豈天意，至今茇舍依榛菅。
僧言此地本龍象，興廢反掌曾何艱。
高巌夜吐金碧氣，曉得異石青斕斑。
坑流窟發錢湧地，暮施百鎰朝千鍰。
此山出寶以自賊，地脈已斷天應慳。
我願銅山化南畝，爛漫黍麥蘇惸鰥。
道人修道要底物，破鐺煮飯茅三間。
有以官法酒見餉者因用前韵求述古爲移厨飲湖上
作者：蘇軾
朝代：宋

喜逢門外白衣人，欲膾湖中赤玉鱗。
遊舫已粧吳榜穩，舞衫初試越羅新。
欲將漁釣追黄帽，未要靴刀抹絳巾。
芳意十分强半在，爲君先踏水邊春。
有美堂暴雨
作者：蘇軾
朝代：宋

遊人脚底一聲雷，滿座頑雲撥不開。
天外黑風吹海立，浙東飛雨過江來。
十分瀲灧金樽凸，千杖敲鏗羯鼓催。
喚起謫仙泉灑面，倒傾鮫室瀉瓊瑰。
有言郡東北荆山下可以溝畎積水因與吳正字王戶曹同往相視以地多亂石不果還遊聖女山山有石室如墓而無棺槨或云宋司馬桓魋墓二子有詩次其韵二首·其一
作者：蘇軾
朝代：宋

側手區區豈易遮，奔流一瞬卷千家。
共疑智伯初圍趙，猶有張湯欲漕斜。
已坐迂疏來此地，分將勞苦送生涯。
使君下策真堪笑，隠隠驚雷響踏車。
有言郡東北荆山下可以溝畎積水因與吳正字王戶曹同往相視以地多亂石不果還遊聖女山山有石室如墓而無棺槨或云宋司馬桓魋墓二子有詩次其韵二首·其二
作者：蘇軾
朝代：宋

茫茫清泗遶孤岑，歸路相將得暫臨。
試著芒鞋穿犖确，更然松炬照幽深。
縱令司馬能鑱石，奈有中郎解摸金。
强寫蒼崖留歲月，他年誰識此時心。
望夫臺
作者：蘇軾
朝代：宋

山頭孤石遠亭亭，江轉船回石似屏。
可憐千古長如昨，船去船來自不停。
浩浩長江赴滄海，紛紛過客似浮萍。
誰能坐待山月出，照見寒影高伶俜。
望江南·憶江南
作者：蘇軾
朝代：宋

春已老，春服幾時成。曲水浪低蕉葉穩，舞雩風軟紵羅輕。酣詠樂昇平。微雨過，何處不催耕。百舌無言桃李盡，柘林深處鵓鴣鳴。春色屬蕪菁。
望江南·憶江南
作者：蘇軾
朝代：宋

春未老，風細柳斜斜。試上超然臺上看，半壕春水一城花。煙雨暗千家。寒食後，酒醒卻諮嗟。休對故人思故國，且將新火試新茶。詩酒趁年華。
望海樓晚景五絕·其一
作者：蘇軾
朝代：宋

海上濤頭一線來，樓前指顧雪成堆。
從今潮上君須上，更看銀山二十回。
望海樓晚景五絕·其三
作者：蘇軾
朝代：宋

青山斷處塔層層，隔岸人家喚欲譍。
江上秋風晚來急，爲傳鐘鼓到西興。
望海樓晚景五絕·其二
作者：蘇軾
朝代：宋

橫風吹雨入樓斜，壯觀應須好句誇。
雨過潮平江海碧，電光時掣紫金蛇。
望海樓晚景五絕·其五
作者：蘇軾
朝代：宋

沙河燈火照山紅，歌鼓喧呼笑語中。
爲問少年心在否，角巾敧側鬢如蓬。
望海樓晚景五絕·其四
作者：蘇軾
朝代：宋

樓下誰家燒夜香，玉笙哀怨弄初凉。
臨風有客吟秋扇，拜月無人見晚粧。
望湖亭
作者：蘇軾
朝代：宋

八月渡長湖，蕭條萬象疏。
秋風片帆急，暮靄一山孤。
許國心猶在，康時術已虛。
岷峨家萬里，投老得歸無。
朝雲詩
作者：蘇軾
朝代：宋

不似楊枝別樂天，恰如通德伴伶玄。
阿奴絡秀不同老，天女維摩總解禪。
經卷藥爐新活計，舞衫歌扇舊因緣。
丹成逐我三山去，不作巫陽雲雨仙。
木山
作者：蘇軾
朝代：宋

木生不用回萬牛，願終天年仆沙洲。
時來幸逢河伯秋，掀然見怪推不流。
蓬婆雪嶺巧雕鎪，蟄蟲行蟻爲豪酋。
阿咸大膽忽持去，河伯好事不汝尤。
城中古沼浸坤軸，一林瘦竹吾菟裘。
二頃良田不難買，三年榿木行可槱。
會將白髮對蒼巘，魯人不厭東家丘。
木蘭花令
作者：蘇軾
朝代：宋

元宵似是歡遊好。何況公庭民訟少。萬家遊賞上春臺，十里神仙迷海島。平原不似高陽傲。促席雍容陪語笑。坐中有客醉多情，不惜玉山拼醉倒。
木蘭花令
作者：蘇軾
朝代：宋

梧桐葉上三更雨。驚破夢魂無覓處。夜涼枕簟已知秋，更聽寒蛩促機杼。夢中歷歷來時路。猶在江亭醉歌舞。尊前必有問君人，為道別來心與緒。
木蘭花令
作者：蘇軾
朝代：宋

知君仙骨無寒暑。千載相逢猶旦暮。故將別語惱佳人，要看梨花枝上雨。落花已逐迴風去。花本無心鶯自訴。明朝歸路下塘西，不見鶯啼花落處。
木蘭花令
作者：蘇軾
朝代：宋

經旬未識東君信。一夕薰風來解慍。紅綃衣薄麥秋寒，綠綺韻低梅雨潤。瓜頭綠染山光嫩。弄色金桃新傅粉。日高慵卷水晶簾，猶帶春醪紅玉困。
木蘭花令
作者：蘇軾
朝代：宋

霜餘已失長淮闊。空聽潺潺清潁咽。佳人猶唱醉翁詞，四十三年如電抹。草頭秋露流珠滑。三五盈盈還二八。與餘同是識翁人，惟有西湖波底月。
木蘭花令
作者：蘇軾
朝代：宋

高平四面開雄壘。三月風光初覺媚。園中桃李使君家，城上亭臺遊客醉。歌翻《楊柳》金尊沸。飲散憑闌無限意。雲深不見玉關遙，草細山重殘照裡。
朱亥墓
作者：蘇軾
朝代：宋

昔日朱公子，雄豪不可追。
今來遊故國，大冢屈稱兒。
平日輕公相，千金棄若遺。
梁人不好事，名姓寄當時。
魯史盜齊豹，求名誰復知。
慎無怨世俗，猶不遭仲尼。
朱壽昌郎中少不知母所在刺血寫經求之五十年去歲得之蜀中以詩賀之
作者：蘇軾
朝代：宋

嗟君七歲知念母，憐君壯大心愈苦。
羨君臨老得相逢，喜極無言淚如雨。
不羨白衣作三公，不愛白日昇青天。
愛君五十著綵服，兒啼却得償當年。
烹龍爲炙玉爲酒，鶴髮初生千萬壽。
金花詔書錦作囊，白藤肩輿簾蹙繡。
感君離合我酸辛，此事今無古或聞。
長陵朅來見大姊，仲孺豈意逢將軍。
開皇苦桃空記面，建中天子終不見。
西河郡守誰復譏，潁谷封人羞自薦。
李伯時畫其弟亮工舊隠宅圖
作者：蘇軾
朝代：宋

樂天早退今安有，摩詰長閑古亦無。
五畝自栽池上竹，十年空看輞川圖。
近聞陶令開三徑，應許揚雄寄一區。
晚歲與君同活計，如雲鵝鴨散平湖。
李公擇求黄鶴樓詩因記舊所聞於馮當世者
作者：蘇軾
朝代：宋

黄鶴樓前月滿川，抱關老卒饑不眠。
夜聞三人笑語言，羽衣著屐響空山。
非鬼非人意其仙，石扉三叩聲清圓。
洞中鏗鈜落門關，縹緲入石如飛烟。
鷄鳴月落風馭還，迎拜稽首願執鞭。
汝非其人骨腥羶，黄金乞得重莫肩。
持歸包裹敝席氈，夜穿茅屋光射天。
里閭來觀已變遷，似石非石鉛非鉛。
或取而有衆憤喧，訟歸有司今幾年。
無功暴得喜欲顛，神人戲汝真可憐。
願君爲考然不然，此語可信馮公傳。
李公擇過高郵見施大夫與孫莘老賞花詩憶與僕去歲會於彭門折花饋筍故事作詩二十四韵見戲依韵奉答亦以戲公擇云
作者：蘇軾
朝代：宋

汝陽真天人，絹帽著紅槿。
纏頭三百萬，不買一微哂。
共誇青山峰，曲盡花不隕。
當時謫仙人，逸韵謝封畛。
詩成天一笑，萬象解寒窘。
驚開小桃杏，不待雷發軫。
餘波尚涓滴，乞與居易稹。
爾來誰復見，前輩風流盡。
寂寞兩詩人，殘紅對櫻筍。
饑腸得一醉，妙語傳不泯。
君來恨不與，更復相牽引。
我老心已灰，空煩扇餘燼。
天游照六鑿，虛室掃充牣。
懸知色竟空，那復嗜烏吻。
蕭然一方丈，居士老龐藴。
散花從滿裓，不答天女問。
故人猶故目，怨句寫餘恨。
疑我此心在，遮防費欄楯。
應虞已斃蛇，折尾時一蠢。
仄聞孟光賢，未學處仲忍。
寄招應已足，左右侍雲鬒。
何時花月夜，羊酒謝不敏。
此生如幻耳，戲語君勿慍。
應同亡是公，一對子虛听。
李委吹笛
作者：蘇軾
朝代：宋

山頭孤鶴向南飛，載我南游到九疑。
下界何人也吹笛，可憐時復犯龜茲。
李思訓畫長江絕島圖
作者：蘇軾
朝代：宋

山蒼蒼，水茫茫，大孤小孤江中央。
崖崩路絕猿鳥去，惟有喬木攙天長。
客舟何處來，棹歌中流聲抑揚。
沙平風軟望不到，孤山久與船低昂。
峨峨兩烟鬟，曉鏡開新粧。
舟中賈客莫漫狂，小姑前年嫁彭郎。
李憲仲哀詞
作者：蘇軾
朝代：宋

大夢行當覺，百年特未滿。
遑哀已逝人，長眠寄孤館。
念我同年生，意長日月短。
鹽車困騏驥，烈火廢圭瓚。
後生有奇骨，出語已精悍。
蕭然野鶴姿，誰復識中散。
有生寓大塊，死者誰不窾。
嗟君獨久客，不識黄土煖。
推衣助孝子，一溉滋湯旱。
誰能脫左驂，大事不可緩。